title: Odluka Komisije (EU) 2016/1983 od 26. svibnja 2014. o mjeri SA.33063 (2012/C) (ex 2012/NN) u vezi s Trentinom NGN s.r.l. nakon povlačenja Italije iz projekta (priopćeno pod brojem dokumenta C(2014) 3159) (Tekst značajan za EGP )

text:
               12.11.2016

               HR

               Službeni list Europske unije

               L 305/32

         ODLUKA KOMISIJE (EU) 2016/1983
   od 26. svibnja 2014.
   o mjeri SA.33063 (2012/C) (ex 2012/NN) u vezi s Trentinom NGN s.r.l. nakon povlačenja Italije iz projekta

         (priopćeno pod brojem dokumenta C(2014) 3159)

   (Vjerodostojan je samo tekst na talijanskom jeziku)
   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije, a posebno njegov članak 108. stavak 2. prvi podstavak,
   uzimajući u obzir Sporazum o Europskom gospodarskom prostoru, a posebno njegov članak 62. stavak 1. točku (a),
   nakon što je pozvala zainteresirane strane da iznesu svoje primjedbe u skladu s gore navedenim odredbama (1),
   budući da:
   1.   POSTUPAK

               (1)

               Komisija je 24. svibnja 2011. primila pritužbu od tri glavna alternativna telekomunikacijska operatera u Italiji (Wind, Fastweb i Vodafone). Oni u svojem iscrpnom podnesku tvrde da projekt koji je pokrenula talijanska autonomna pokrajina Trento (dalje u tekstu „Pokrajina”) radi uvođenja pristupne infrastrukture sljedeće generacije na cijelom području Pokrajine predstavlja de facto državnu potporu poduzeću Telecom Italia koja je odobrena protivno pravilima tržišnog natjecanja utvrđenima u Smjernicama o širokopojasnom pristupu (2). Podnositelji prigovora tvrdili su da ih Pokrajina nije na primjereni način obavijestila ili se s njima savjetovala o svojim planovima i ciljevima, da je korisnik unaprijed utvrđen prije samog početka i da bi se uvođenjem izabrane infrastrukture onemogućilo stvarno tržišno natjecanje.

               (2)

               Nakon zahtjeva za informacije poslanog 22. lipnja 2011., talijanska su nadležna tijela odgovorila 20. srpnja 2011. tvrdeći da je njihova namjera bila postupati u skladu s načelom ulagača u tržišnom gospodarstvu i da njihova intervencija ne predstavlja državnu potporu i stoga ne mora ispuniti uvjete usklađenosti iz Smjernica o širokopojasnom pristupu. Komisija je 4. studenoga 2011. podnositeljima prigovora proslijedila odgovor talijanskih nadležnih tijela, iz kojeg je uklonila sve povjerljive informacije, i oni su 29. studenoga i 7. i 16. prosinca 2011. dostavili dodatna opažanja i dokumentaciju. Talijanska nadležna tijela dostavila su razne podrobne dodatne informacije između siječnja i svibnja 2012. Između veljače i svibnja 2012. podnositelji prigovora također su dostavili dodatne informacije. U tom su razdoblju održani brojni sastanci i telefonske konferencije sa svakom od uključenih strana.

               (3)

               Odlukom od 25. srpnja 2012. (dalje u tekstu „odluka o pokretanju postupka”), Komisija je obavijestila Italiju da je u vezi s projektom pokrenula formalni istražni postupak propisan u članku 108. stavku 2. Ugovora o funkcioniranju Europske unije. Uklonivši povjerljive podatke, Komisija je objavila odluku o pokretanju postupka u Službenom listu Europske unije
                   (3) i zainteresirane strane pozvala da dostave svoje primjedbe.

               (4)

               Komisija je 22. i 23. studenoga 2012. od Italije primila pisane primjedbe na odluku o pokretanju postupka. Komisija je također primila primjedbe od zainteresiranih strana: 3. prosinca 2012. od predstavnika poduzeća Telecom Italia i 7. prosinca 2012. od predstavnika poduzećâ Wind, Fastweb i Vodafone. Dopisom od 29. siječnja 2013. Komisija je navedene primjedbe, nakon što je iz njih uklonila sve povjerljive informacije, proslijedila talijanskim nadležnim tijelima, koja su 5. ožujka 2013. dostavila svoje primjedbe na opažanja trećih stranaka. Između ožujka i prosinca 2013. održani su intenzivni razgovori i razmjene sa svim uključenim strankama (talijanska nadležna tijela, poduzeća Telecom Italia, Wind, Fastweb i Vodafone) te su sa svakim održani brojni sastanci i telefonski razgovori.

               (5)

               Dopisom od 31. siječnja 2014. talijanska su nadležna tijela obavijestila Komisiju o namjeri Pokrajine da se povuče iz projekta. Talijanska nadležna tijela dostavila su 14. i 20. ožujka 2014. dodatne informacije o povlačenju Pokrajine iz zajedničkog pothvata Trentino NGN, posebno u vezi s prodajom udjela Pokrajine u poduzeću Telecom Italia izvršenom 28. veljače 2014.

         2.   OPIS MJERE

               (6)

               U rujnu 2010. Pokrajina je izradila strategiju za ostvarivanje cilja povezanosti od 100 % pokrivenosti njezina područja širokopojasnom svjetlovodnom mrežom velike brzine do 2018. U strategiji su predviđene dvije vrste djelovanja, za „srednje profitabilna” (4) i za „nisko profitabilna” područja u Pokrajini: visoko profitabilna područja bila su isključena. Za srednje profitabilna područja Pokrajina je planirala uspostaviti novo poduzeće pod nazivom Trentino NGN i omogućiti sudjelovanje privatnih partnera. Za nisko profitabilna područja Pokrajina je planirala poduzeti ad hoc mjeru državne potpore koja bi se razvila i prijavila u kasnijoj fazi, vjerojatno pod nadzorom državnog poduzeća iz Pokrajine, Trentino Network, koje se razlikuje od poduzeća Trentino NGN koje je bilo zaduženo za druge inicijative u okviru opće strategije Pokrajine za razvoj širokopojasnog pristupa.

               (7)

               U sljedećim mjesecima uspostavljeni su zasebni kontakti između Pokrajine i nekoliko privatnih operatera, a 8. veljače 2011. Pokrajina je potpisala memorandum o razumijevanju s poduzećem Telecom Italia o uspostavi zajedničkog pothvata Trentino NGN za uvođenje FTTH infrastrukture u srednje profitabilnim područjima. U skladu s tim početnim ugovorom, Pokrajina se obvezala na novčana ulaganja u iznosu do 60 milijuna EUR u kapital Trentina NGN, a poduzeće Telecom Italia trebalo je davati samo doprinose u naravi, uključujući 1. njegovu postojeću pasivnu infrastrukturu (kanale i stupove); i 2. gašenje postojeće bakrene mreže nakon puštanja u promet svjetlovodne pristupne (FTTH) mreže. Kasnije u 2011. memorandum o razumijevanju potpisala su dva manja privatna dioničara: financijska institucija Finanziaria Trentina i manji davatelj internetskih usluga, poduzeće MC-link, od kojih je svako trebalo dati manji financijski doprinos poduzeću.

               (8)

               Do prosinca 2011. završen je poslovni plan te je na zahtjev Pokrajine poduzeće Analysys Mason pripremilo izvješće o dubinskoj analizi poslovanja. Istodobno su utvrđena prava i obveze dioničara i preciznije su definirani doprinosi u naravi poduzeća Telecom Italia pothvatu Trentino NGN. Nakon razgovora s Komisijom i nakon što je poduzeće Analysys Mason završilo stručno izvješće o projektu, izvršene su daljnje izmjene dioničarskih ugovora. Do ožujka 2012. poduzeće Ernst & Young pripremilo je traženo stručno izvješće o početnom doprinosu poduzeća Telecom Italia u naravi, nakon čega su izvršene ostale prilagodbe.

               (9)

               Pokrajina je sama osnovala pothvat Trentino NGN s minimalnim kapitalnim ulaganjem u iznosu manjem od 100 000 EUR. Očekivalo se da će poduzeće ostvariti svoju konačnu kapitalnu strukturu povećanjem vlasničkog kapitala nakon potpisivanja ugovora s privatnim dioničarima. Planiralo se da će se vlasnički kapital Trentina NGN povećavati kako slijedi: Pokrajina će uložiti 50 milijuna EUR (što odgovara udjelu od 52,2 %), institucija Finanziaria Trentina dat će doprinos od 5 milijuna EUR (udio od 5,2 %), poduzeće MC-link 1,5 milijuna EUR (udio od 1,56 %) (5), a poduzeće Telecom Italia dat će u najam, na temelju neotuđivih prava korištenja, svoju pasivnu infrastrukturu (kanale i stupove) u cijeloj Pokrajini, radi uporabe u izgradnji nove svjetlovodne mreže („početni doprinos”). Vrijednost početnog doprinosa poduzeća Telecom Italia iznosila je 39,8 milijuna EUR. Međutim, u izvješću poduzeća Ernst & Young o vrijednosti tog ulaganja naveden je nešto niži iznos od 39,3 milijuna EUR, zbog čega je trebalo ažurirati ugovor (završna procjena iznosila je 39,448 milijuna EUR).

               (10)

               Zajednički pothvat Trentino NGN osnovan je 18. svibnja 2012. i početni doprinos svake od stranaka iznosio je kako slijedi: Pokrajina je dala samo dio planiranog doprinosa u novcu tj. 14,845 milijuna umjesto 50 milijuna. Slično tome, institucija Finanziaria Trentina uložila je samo 1,25 milijuna EUR od 5 milijuna EUR, a doprinos poduzeća MC-link iznosio je samo 0,375 milijuna od 1,5 milijuna EUR. Poduzeće Telecom Italia dalo je kao doprinos svoja neotuđiva prava korištenja pasivne infrastrukture čija je vrijednost na kraju procijenjena na 39,448 milijuna EUR. Time je nastala sljedeća vlasnička struktura: Pokrajina 52,16 %; poduzeće Telecom Italia 41,07 %; poduzeće MC-link 1,56 %; institucija Finanziaria Trentina 5,21 %. Stanje dioničara pothvata Trentina NGN i njihovih dionica (u razdoblju od 18. svibnja 2012.–28. veljače 2014.) bilo je kako slijedi:

                           Dioničari

                           Udio kapitala %

                           Upisani kapital (EUR)

                           Uloženi kapital (EUR)

                           Pokrajina

                           52,16

                           50 095 000

                           14 845 000

                           Telecom Italia

                           41,07

                           39 448 000

                           39 448 000

                           MC-link

                           1,56

                           1 500 000

                           375 000

                           Finanziaria Trentina

                           5,21

                           5 000 000

                           1 250 000

                              Ukupno

                              100,00

                              96 043 000

                              55 918 000

               (11)

               U dioničarskom ugovoru predviđeno je da na kraju treće godine od početnog doprinosa, ili nakon aktivacije najmanje 16 % novih svjetlovodnih veza, poduzeće Telecom Italia i Pokrajina mogu odlučiti pokrenuti „drugi doprinos” poduzeća Telecom Italia, odnosno, prenošenje na Trentino NGN 1. vlasništva (za razliku od neotuđivih prava korištenja koja su već prenesena) nad pasivnom infrastrukturom koja postoji u srednje profitabilnim područjima koja je utvrdio Trentino NGN; i 2. vlasništva nad bakrenom mrežom u cilju njezina gašenja i migracije svih korisnika na novu optičku mrežu. Preliminarna procjena vrijednosti doprinosa iznosila je 520 EUR po aktivnoj bakrenoj žici, uključujući maloprodajne linije poduzeća Telecom Italia i linije kojima se upravlja u ime operatera koji imaju izdvojen pristup lokalnoj petlji. Procjenjuje se da je ta vrijednost povećana s 2 milijuna EUR koji odgovaraju vrijednosti pretvaranja neotuđivih prava korištenja kanalskog prostora (tj. početni doprinos) u vlasništvo. U ovoj drugoj fazi, i zahvaljujući svojem drugom doprinosu, poduzeće Telecom Italia steklo bi većinski udio i kontrolu nad Trentinom NGN, ako je nužno dodatnom injekcijom kapitala poduzeća Telecom Italia.

               (12)

               Naposljetku, dioničarskim ugovorom predviđeno je i da će nakon još tri godine, ili kada se ostvari cilj od 43 % aktivnih i povezanih linija, poduzeće Telecom Italia imati pravo ostvariti mogućnost kupnje prema Pokrajini i poduzeću MC-link radi stjecanja njihova udjela u Trentinu NGN. Za prenošenje tog prava i, ako se to pravo u konačnici ostvari, poduzeće Telecom Italia platit će Pokrajini 6,5 milijuna EUR, pola u roku od godine dana i drugu polovinu u roku od dvije godine. Kupovna cijena dionica bila bi jednaka vrijednosti doprinosa uvećanoj za 7,75 % neto vrijednosti podijeljenih dividendi (6) godišnje. Druga dva dionika, poduzeća MC-link i Finanziaria Trentina, dobila su priliku odlučiti prodati svoje udjele u pothvatu Trentino NGN poduzeću Telecom Italia po cijeni koja odgovara vrijednosti njihova doprinosa uvećanoj za 5,5 % odnosno 7 % godišnje.

               (13)

               Osim toga, u posebnim dioničarskim ugovorima poduzeće Telecom Italia imenovano je i dobavljačem pothvata Trentino NGN za izgradnju, upravljanje i rad mreže. Mreža koju je trebalo uvesti poznata je kao model „točka – više točaka” (point-to-multipoint). Obveze u pogledu razdvajanja ili pristupa nisu bile predviđene. U izabranoj arhitekturi predviđeno je puštanje u promet samo triju usporednih mreža GPON (7), od kojih bi dvije drugi operateri mogli upotrebljavati na temelju koncesije.

         3.   POKRETANJE SLUŽBENE ISTRAGE

               (14)

               Komisija je pokrenula službenu istragu jer je sumnjala u usklađenost mjere s načelom ulagača u tržišnom gospodarstvu i kako bi utvrdila može li se smatrati da je mjera spojiva s unutarnjim tržištem ako se pokaže da sadržava elemente državnih potpora.

               (15)

               Komisija je u početnoj odluci izrazila svoju zabrinutost da sudjelovanje Pokrajine u pothvatu Trentino NGN ima nekoliko obilježja zbog kojih postoji sumnja u usklađenost s načelom ulagača u tržišnom gospodarstvu i javlja se pitanje je li sudjelovanje Pokrajine zaista istovjetno sudjelovanju njezinih privatnih partnera. Sumnje Komisije posebno su se odnosile na sljedeće:

                           —

                           vrijeme provedbe projekta: Komisija je sumnjala da je Pokrajina od početka postupala kao ulagač u tržišnom gospodarstvu, ne u skladu s ciljevima javne politike, već u skladu s ekonomskim ciljevima i radi stjecanja dobiti. Činilo se da je Pokrajina pokrenula projekt u javnom interesu te ga je zatim preoblikovala u zajednički pothvat s postojećim poduzećem Telecom Italia i pokušala uskladiti s načelom ulagača u tržišnom gospodarstvu samo naknadnim izmjenama, među ostalim i nakon razgovora s Komisijom, pri čemu je strukturu inicijative zadržala nepromijenjenom,

                           —

                           sudjelovanje privatnih stranaka: Sudjelovanje poduzećâ MC-link i Finanziaria Trentina bilo je zanemarivo, a poduzeća Telecom Italia znatno, ali raspoređeno tijekom vremena,

                           —

                           usporednost ulaganja: Pokrajina je morala odmah djelovati, a doprinos poduzeća Telecom Italia bio je raspoređen tijekom vremena i uvjetovan određenim događanjima i postupcima odlučivanja,

                           —

                           jednake uvjete: Nije bilo jasno jesu li uvjeti pod kojima je Pokrajina ulagala u zajednički pothvat jednaki uvjetima pod kojima ulažu privatni partneri, posebno poduzeće Telecom Italia. Komisija je uočila nekoliko nepodudaranja u pogledu rokova i uvjeta za doprinose poduzeća Telecom Italia i mogućnost da ono stekne udjele Pokrajine i preuzme potpunu kontrolu nad pothvatom Trentino NHN putem mogućnosti kupnje,

                           —

                           početni doprinos poduzeća Telecom Italia (8): Čini se da je početni doprinos poduzeća Telecom Italia izračunan na temelju dokumenata, pretpostavki, predviđanja i financijskih analiza stranaka koje nije provjerio neovisni stručnjak. Nije bilo sigurno hoće li ulagač u tržišnom gospodarstvu biti spreman prihvatiti znatno sudjelovanje u osnivačkom kapitalu zajedničkog pothvata ako zauzvrat dobije pristup reguliranoj imovini koja se može steći ugovornim sredstvima po reguliranim cijenama. Nije bilo jasno hoće li ulagač u tržišnom gospodarstvu prihvatiti najam infrastrukture, koja bi se izravno stekla, kao odgovarajući način sudjelovanja u vlasničkom kapitalu. Komisija je imala sumnji u pogledu toga hoće li ulagač u tržišnom gospodarstvu steći infrastrukturu koja nije nužna jer bi se neotuđiva prava korištenja primjenjivala na kanale i stupove poduzeća Telecom Italia u cijeloj Pokrajini, a ne samo u područjima u koja bi Trentino NGN uveo svoju mrežu,

                           —

                           drugi doprinos poduzeća Telecom Italia (9): Postojale su sumnje u vezi s budućim vrednovanjem drugog doprinosa poduzeća Telecom Italia, koji se u tom trenutku temeljio na dogovorenoj metodologiji, bez stručnog mišljenja. Nije bilo jasno je li preliminarno vrednovanje pretvaranja neotuđivih prava korištenja u vlasništvo u skladu s tržišnim uvjetima, a posebno postoji li preklapanje između vrednovanja početnog doprinosa (najam) i drugog doprinosa (vlasništvo) budući da se prenesena prava većinom odnose na istu infrastrukturu. Komisija je sumnjala u primjerenost metodologije za ocjenjivanje prijenosa vlasništva nad svim dijelovima bakrene mreže (10), s obzirom na visoke troškove njezina održavanja, s obzirom na to da je glavni cilj bilo njezino gašenje nakon puštanja u promet svjetlovodne mreže te s obzirom na moguće alternative predloženoj metodologiji,

                           —

                           poslovni plan i razine rizika partnera: Postojale su velike razlike između profila rizika javnog tijela i privatnih ulagača s obzirom na različitu prirodu i rokove njihovih doprinosa, različita prava i obveze stranaka – prima facie niski rizici i oportunitetni troškovi za poduzeće Telecom Italia, nizak rizik za postojeća poduzeća jer će poduzeće Telecom Italia zadržati kontrolu nad bakrenom mrežom čak i nakon što ju pridonese zajedničkom pothvatu istovremenim stjecanjem kontrole nad zajedničkim pothvatom i stjecanjem potpune kontrole i internalizacije profita ostvarivanjem mogućnosti kupnje ako se zajednički pothvat pokaže profitabilnim, dok se činilo da Pokrajina sudjeluje kao financijski ulagač u projekt nadogradnje infrastrukture očekujući povrat od najviše 7,75 % i 6,5 milijuna EUR u slučaju provedbe mogućnosti kupnje (11). Izračuni u poslovnom planu možda nisu bili potpuno točni zbog optimističnih pretpostavki o stvarnoj potražnji krajnjih korisnika i prihodima od alternativnih operatera koji aktiviraju sve dostupne linije GPON-a (12). Postojali su i drugi slični rizici: poduzeće Telecom Italia može odlučiti odgoditi gašenje tradicionalne bakrene mreže jer ne postoji ugovorna obveza kojom se na to obvezuje i time bi se mogao odgoditi trenutak u kojem će Trentino NGN početi ostvarivati dobit. Nije se točno znalo kolika će ukupna financijska sredstva biti potrebna za dovršenje uvođenja mreže čiji je predviđeni trošak iznosio 150 milijuna EUR,

                           —

                           ostale probleme: izbor poduzeća Telecom Italia bez javnog natječaja i naknada koju dobiva kao pružatelj usluga Trentinu NGN; dvostruki položaj poduzeća Telecom Italia kao dioničara i dobavljača.

         4.   ODLUKA POKRAJINE O POVLAČENJU IZ PROJEKTA

               (16)

               Talijanska su nadležna tijela obavijestila Komisiju 31. siječnja 2014. da se Pokrajina odlučila povući iz projekta Trentino NGN i da ga neće provoditi, u dogovoru sa svim ostalim strankama: poduzećima Telecom Italia, MC-link i Finanziaria Trentina.

               (17)

               Dana 14. ožujka 2014. talijanska su nadležna tijela obavijestila Komisiju da je Pokrajina prodala svoj udio u pothvatu Trentino NGN poduzeću Telecom Italia za 15 852 435 EUR, što odgovara vrijednosti djelomičnog doprinosa u novcu Pokrajine Trentinu NGN u iznosu od 14,845 milijuna EUR uz složene kamate od 3,75 %. Prema talijanskim nadležnim tijelima, Trentino NGN sada je pod kontrolom poduzeća Telecom Italia, dok su poduzeća Finanziaria Trentina i MC-link manjinski dioničari.

               (18)

               Talijanska su nadležna tijela objasnila da, iako je Trentino NGN uspostavljen 18. svibnja 2012. kada su i uplaćeni djelomični doprinosi njegovu kapitalu, Pokrajina i ostale stranke izmijenile su dioničarski ugovor i sve su aktivnosti pothvata Trentino NGN obustavljene 20. kolovoza 2012. (nakon odluke o pokretanju postupka) do okončanja službene istrage Komisije. Prema tome, obustavljena je potpuna uplata doprinosa (izvršena su samo djelomična plaćanja) za sve predmetne stranke. Obustavljene su sve ostale daljnje mjere iz dioničarskog ugovora. Trentino NGN nikada nije započeo s uvođenjem svoje planirane svjetlovodne pristupne mreže (ili bilo koje druge mreže).

               (19)

               Aktivnosti pothvata Trentino NGN bile su ograničene isključivo na davanje pristupa trećim strankama neotuđivim pravima korištenja infrastrukture u cilju ispunjenja regulatornih obveza. U vezi s tim posljednjim aspektom, talijanska su tijela objasnila da su, zbog toga što je poduzeće Telecom Italia i dalje podlijegalo regulatornoj obvezi pružanja pristupa ostalim licenciranim operaterima, nakon što je poduzeće Telecom Italia prenijelo prava korištenja pasivne infrastrukture na Trentino NGN u svibnju 2012., neki operateri zatražili pristup toj pasivnoj infrastrukturi i pristup im je odobren. Zatim je poduzeće Telecom Italia izvršilo nekoliko uplata pothvatu Trentino NGN kao naknadu za kupnju pristupa pasivnoj infrastrukturi od pothvata Trentino NTN radi zadovoljavanja zahtjeva ostalih licenciranih operatera. Ta su plaćanja iznosila manje od 15 000 EUR i činila su ukupni prihod pothvata Trentino NGN nakon osnivanja.

               (20)

               Talijanska nadležna tijela također su navela da Pokrajina nije platila i da neće platiti kaznu za povlačenje iz pothvata Trentino NGN. U dioničarskom ugovoru od 16. prosinca 2011. i naknadnim izmjenama sadržane su odredbe o raskidu u skladu s kojima Pokrajina može napustiti pothvat Trentino NGN bez kazne, čak i u slučaju da projekt nije ni djelomično proveden.

         5.   OCJENA

               (21)

               Iako je Italija poduzela određene pripremne mjere za provedbu projekta Trentino NGN, posebno s pomoću raznih ugovora i akata o osnivanju zajedničkog pothvata i navedenih djelomičnih uplata doprinosa Pokrajine u novcu (zajedno s djelomičnim uplatama doprinosa drugih stanaka u novcu i doprinosom u naravi poduzeća Telecom Italia), nakon te faze nije ostvaren daljnji napredak projekta.

               (22)

               U odnosu na djelomičan doprinos Pokrajine kapitalu Trentina NGN, talijanska su nadležna tijela objasnila da je Trentino NGN položio sve primljene iznose kao doprinose u novcu od svojih dioničara (tj. financijske doprinose Pokrajine, MC-linka i Finanziaria Trentina, bez troškova i poreza) na bankovni račun na kojem je zaradio kamate po stopi od 2,71 % u 2012., 1,509 % do 1. veljače 2013. i 1,524 % nakon 1. veljače 2013. Djelomična plaćanja (uključujući plaćanja Pokrajine) ostala su neaktivna na bankovnom računu Trentina NGN. Prema talijanskim nadležnim tijelima, Pokrajina je 28. veljače 2014. dobila povrat svojih djelomičnih doprinosa u novcu uz 3,75 % složenih kamata. Talijanska su nadležna tijela objasnila da je iznos složenih kamata od 3,75 % rezultat dogovora između stranaka i predstavlja dvostruku stopu za dvogodišnje do trogodišnje talijanske državne obveznice i sličan je stopi za desetogodišnje obveznice.

               (23)

               Djelomična uplata doprinosa Pokrajine u novcu pothvatu Trentino NGN uključivala je prijenos državnih sredstava. Međutim, na temelju dostupnih informacija, budući da je provedba projekta Trentino NGN obustavljena 20. kolovoza 2012. i Pokrajina se učinkovito povukla iz projekta i u potpunosti dobila povrat svog početnog doprinosa uz razumne kamate 28. veljače 2014., Komisija je voljna prihvatiti da tim djelomičnim plaćanjem zajednički pothvat Trentino NGN ili njegovi dioničari nisu ostvarili ekonomsku prednost.

               (24)

               Minimalne aktivnosti Trentina NGN, odnosno, transakcije koje se odnose na prodaju prava na korištenje (vidjeti uvodnu izjavu 19.) izvršene su u cilju ispunjenja regulatornih obveza poduzeća Telecom Italia i čini se da Trentinu NGN ili njegovim dioničarima, uključujući poduzeće Telecom Italia, nisu donijele ekonomsku prednost. S obzirom na te okolnosti, predmetnim transakcijama ne dovodi se u pitanje navedena ocjena.

               (25)

               U skladu s time Komisija prihvaća da projekt Trentino NGN nikada nije proveden i stoga nakon povlačenja Pokrajine iz projekta ova istraga više nema nikakvu svrhu.

         6.   ZAKLJUČAK

               (26)

               U svjetlu navedenog, Komisija je odlučila zaključiti postupak u skladu s člankom 108. stavkom 2. UFEU-a, budući da, nakon povlačenja talijanskih nadležnih tijela (Pokrajine) iz projekta Trentino NGN, više nema svrhe provoditi postupak,

         DONIJELA JE OVU ODLUKU:
   Članak 1.
   Nakon povlačenja talijanskih nadležnih tijela iz projekta Trentino NGN, ovaj postupak više nema svrhu. Komisija je stoga odlučila zaključiti postupak pokrenut u skladu s člankom 108. stavkom 2. Ugovora.
   Članak 2.
   Ova je Odluka upućena Talijanskoj Republici.

      Sastavljeno u Bruxellesu 26. svibnja 2014.

            Za Komisiju

         Joaquín ALMUNIA

            Potpredsjednik

      (1)  SL C 323, 24.10..2012., str. 6.

      (2)  Komunikacija Komisije – Smjernice Komisije o primjeni pravila o državnim potporama u odnosu na brzi razvoj širokopojasnih mreža (SL C 235, 30.9.2009., str. 7), revidirana u 2013. Smjernice EU-a o primjeni pravila o državnim potporama u odnosu na brzi razvoj širokopojasnih mreža (SL C 25, 26.1.2013., str. 1.).

      (3)  Vidjeti bilješku 1.

      (4)  Utvrđena srednje profitabilna područja bila su općine u kojima će trošak uvođenja infrastrukture svjetlovodne pristupne mreže (FTTH) iznositi oko 1 000 EUR po kućanstvu, odnosno za 42 općine i 150 000 kućanstava, što čini 60 % stanovništva Pokrajine.

      (5)  U početnoj odluci navedeno je da će doprinos poduzeća MC-link iznositi 1 milijun EUR, što odgovara udjelu od 1,6 %, ali su tijekom istrage talijanska nadležna tijela navela da je točan iznos bio 1,5 milijuna EUR, što odgovara udjelu od 1,56 %.

      (6)  Ti podaci rezultat su treće izmjene dioničarskog ugovora koji je potpisan 11. svibnja 2012. Izvorni brojevi iznosili su 4,7 milijuna EUR kao doprinos u gotovini i godišnja utvrđena stopa iznosila je 7,5 %.

      (7)  Tehnologija koja omogućuje pružanje internetskih usluga na temelju sustava točka – više točaka. Operateri zainteresirani za pružanje usluga morat će aktivirati cijelu mrežu uporabom tehnologije GPON.

      (8)  Početni se doprinos sastojao od prijenosa neotuđivih prava korištenja.

      (9)  Drugi se doprinos sastojao od dva dijela: 1. pretvaranje neotuđivih prava korištenja (koja su činila početni doprinos) u vlasništvo nad prostorom u kanalima poduzeća Telecom Italia samo u područjima srednje profitabilnosti u Pokrajini (tj. ciljna područja Trentina (NGN); i 2. prijenos vlasništva nad svim dijelovima bakrene mreže s ciljem njezina gašenja nakon migracije svih korisnika na novu svjetlovodnu mrežu.

      (10)  Metodologija koja se u tom trenutku upotrebljavala za utvrđivanje te vrijednosti temeljila se na teoretskoj vrijednosti zamjenske mreže, na temelju BU-LRIC modela kojim se talijansko regulatorno tijelo AGCOM koristilo za utvrđivanje naknada za izdvajanje lokalne petlje (izdvojeni pristup lokalnoj petlji), čija se vrijednost smatrala prosječnom vrijednošću u cijeloj zemlji, a za Pokrajinu se nije računala posebno.

      (11)  U početnim izračunima Pokrajine gornja granica najviše naknade na povrat na kapital iznosi 10,5 %.

      (12)  Planirano je puštanje u promet tri usporedne mreže GPON, od kojih su dvije bile izvan zahtjeva Trentina NGN i u teoriji su ih u promet trebali pustiti alternativni pružatelji usluga.


title: 2005/388/EZ: Odluka Komisije od 2. svibnja 2005. o potrebnim mjerama u pogledu trgovinske prepreke zbog trgovinske prakse Brazila koja utječe na trgovinu obnovljenim gumama (priopćeno pod brojem dokumenta C(2005) 1302)

text:
               11/Sv. 111

               HR

               Službeni list Europske unije

               76

         32005D0388

               L 128/71

               SLUŽBENI LIST EUROPSKE UNIJE

         ODLUKA KOMISIJE
   od 2. svibnja 2005.
   o potrebnim mjerama u pogledu trgovinske prepreke zbog trgovinske prakse Brazila koja utječe na trgovinu obnovljenim gumama
   (priopćeno pod brojem dokumenta C(2005) 1302)
   (2005/388/EZ)
   KOMISIJA EUROPSKIH ZAJEDNICA,
   uzimajući u obzir Ugovor o osnivanju Europske zajednice,
   uzimajući u obzir Uredbu Vijeća (EZ) br. 3286/94 od 22. prosinca 1994. (1) o utvrđivanju postupaka Zajednice u području zajedničke trgovinske politike kako bi se osiguralo ostvarivanje prava Zajednice prema međunarodnim trgovinskim pravilima, posebno onima utvrđenima pod okriljem Svjetske trgovinske organizacije (WTO), a posebno njezin članak 12. stavak 1. i članak 13. stavak 2.,
   budući da:

               (1)

               Komisija je 5. studenoga 2003. zaprimila pritužbu u skladu s člankom 4. Uredbe (EZ) br. 3286/94 (Uredba o trgovinskim preprekama). Pritužbu je podnio Bureau international permanent des associations de vendeurs et rechapeurs de pneumatiques (Bipaver).

               (2)

               Pritužba se odnosila na određenu navodnu brazilsku trgovinsku praksu koja je sprečavala uvoz u Brazil obnovljenih guma (2). Posebno, pritužba je navela da ta praksa nije u skladu s člancima III. i XI. Općeg sporazuma o carinama i trgovini iz 1994. (GATT 1994.). Na toj osnovi podnositelj pritužbe je od Komisije zatražio poduzimanje potrebnih mjera.

               (3)

               Pritužba je sadržavala dostatne dokaze za opravdanje pokretanja ispitnog postupka Zajednice u skladu s člankom 8. stavkom 1. Uredbe o trgovinskim preprekama. Posljedično, Komisija je pokrenula postupak nakon savjetovanja s državama članicama u okviru Savjetodavnog odbora 7. siječnja 2004. (3).

               (4)

               Nakon pokretanja ispitnog postupka, Komisija je provela ispitivanje. Ispitni postupak se odnosio na navodnu zabranu uvoza i financijske sankcije koje se odnose na uvezene obnovljene gume.

               (5)

               Ispitni postupak se odnosio na relevantno brazilsko zakonodavstvo o zabrani uvoza i uvođenju financijskih sankcija te je također uzeo u obzir stajališta koja su izrazila različita brazilska ministarstva, kao i brazilska trgovinska udruženja.

               (6)

               Ispitni postupak je zaključio da brazilske mjere koje se ispituju nisu u skladu s nekoliko odredaba GATT-a 1994., točnije člancima I:1, III:4, XI:1 i XIII:1 te da nisu opravdane na temelju članka XX. GATT-a 1994., ovlašćujućom klauzulom ili drugim primjenjivim instrumentima međunarodnog prava. Budući da WTO sporazum zabranjuje osporavanu praksu, postoji dokaz o trgovinskoj prepreci u smislu članka 2. stavka 1. Uredbe o trgovinskim preprekama.

               (7)

               Ispitni postupak je pokazao da je Brazil bio važno tržište za europske proizvođače obnovljenih guma prije uvođenja zabrane 25. rujna 2000. U razdoblju od 1995. do 2000. izvoz obnovljenih guma u Brazil za putničke automobile porastao je u prosjeku za 58 % i prvi put u razdoblju od šest godina pao za 32 % u 2001., tj. nakon uvođenja zabrane.

               (8)

               Iako se izvoz nastavio nakon uvođenja zabrane, bilo zbog uvoznih licencija koje su još bile u optjecaju, bilo kao posljedica pravnog osporavanja od strane nekih uvoznika pred brazilskim sudovima, očito je da se tržište postupno zatvaralo prema europskim izvoznicima. Iako su mnogi izvoznici iz Zajednice s vremenom uspjeli pronaći nova tržišta, još uvijek nisu mogli nadoknaditi ono što je bio veliki dio njihovog izvoznog prihoda. Nisu svi bili uspješni u pronalasku novih tržišta ili u stvaranju novih linija obnovljenih guma za posebna vozila (4×4, sportska itd.) te je zabrana, zajedno s drugim čimbenicima (kasno plaćanje brazilskih uvoznika, fluktuacije tečaja), odvela neke proizvođače iz Zajednice u stečaj.

               (9)

               Dokazi jasno pokazuju da je industrija Zajednice pretrpjela i nastavlja trpjeti štetne učinke u smislu članka 2. stavka 4. Uredbe o trgovinskim preprekama.

               (10)

               Podaci o izvozu i odgovori na upitnike koje je Komisija poslala europskim proizvođačima i izvoznicima obnovljenih guma podupiru tvrdnju industrije Zajednice da je Brazil bio važno izvozno tržište prije uvođenja zabrane i da su očekivali da će godišnja prodaja dosegnuti 3 milijuna jedinica do kraja 2002. Dokazi također potvrđuju njihovu tvrdnju da su trpjeli štetu posljednje tri godine kao posljedica brazilske zabrane uvoza. U nekim slučajevima, trgovačka društva koja nisu uspjela pronaći nova izvozna tržišta dospjela su u likvidaciju.

               (11)

               Na temelju gore navedenog, može se zaključiti da je u interesu Zajednice u smislu članka 12. stavka 1. Uredbe o trgovinskim preprekama poduzeti mjere, u okviru WTO-a, radi traženja brzog uklanjanja brazilske zabrane uvoza obnovljenih guma, što predstavlja povredu temeljnih pravila WTO-a i trgovinsku prepreku u smislu članka 2. stavka 1. Uredbe o trgovinskim preprekama.

               (12)

               Za Zajednicu je od najveće važnosti osigurati da WTO partneri u potpunosti poštuju svoje obveze, kao što se to zahtijeva i od Zajednice. Stoga je ključno za dobro funkcioniranje sustava multilateralne trgovine da se ta nesukladnost s pravilima WTO-a obradi u tom forumu.

               (13)

               Pokušaji rješavanja ovog spora kroz brojne sastanke s brazilskim vlastima od uvođenja zabrane te tijekom ispitnog postupka nisu uspjeli identificirati volju od strane brazilskih vlasti za sporazumnim rješenjem. U nedostatku bilo kakve vjerojatnosti da će se brazilski stav promijeniti, smatra se stoga nužnim pokretanje postupka u okviru Dogovora WTO-a o pravilima i postupcima koji uređuju rješavanje sporova.

               (14)

               Mjere predviđene ovom Odlukom u skladu su s mišljenjem Odbora TBR,

         ODLUČILA JE:
   Članak 1.
   Uvođenje zabrane brazilske Vlade uvoza obnovljenih guma i s tim povezane financijske sankcije očigledno nisu u skladu s obvezama Brazila prema Sporazumu iz Marakeša o osnivanju Svjetske trgovinske organizacije i posebno odredbama Općeg sporazuma o carinama i trgovini iz 1994. te predstavlja trgovinsku prepreku u smislu članka 2. stavka 1. Uredbe (EZ) br. 3286/94.
   Članak 2.
   Zajednica će pokrenuti postupak rješavanja spora protiv Brazila na temelju Dogovora o pravilima i postupcima koji uređuju rješavanje sporova i drugim odgovarajućim WTO odredbama s ciljem osiguranja uklanjanja trgovinske prepreke.

      Sastavljeno u Bruxellesu 2. svibnja 2005.

            Za Komisiju

         Peter MANDELSON

            Član Komisije

      (1)  SL L 349, 31.12.1994., str. 71. Uredba kako je izmijenjena Uredbom (EZ) br. 356/95 (SL L 41, 23.2.1995., str. 3.).

      (2)  Postupak se odnosi na obnovljene gume koje su obuhvaćene oznakama 4012 11, 4012 12, 4012 13 i 4012 19 Kombinirane nomenklature. Obnovljene gume su gume koje se proizvode uklanjanjem istrošenog dijela rabljene gume i prevlačenjem gume novim slojem.

      (3)  SL C 3, 7.1.2004., str. 2.


title: Odluka Europskog parlamenta (EU) 2016/1518 od 28. travnja 2016. o zaključenju poslovnih knjiga Europske agencije za okoliš za financijsku godinu 2014.

text:
               14.9.2016

               HR

               Službeni list Europske unije

               L 246/243

         ODLUKA EUROPSKOG PARLAMENTA (EU) 2016/1518
   od 28. travnja 2016.
   o zaključenju poslovnih knjiga Europske agencije za okoliš za financijsku godinu 2014.
   EUROPSKI PARLAMENT,

               —

               uzimajući u obzir završne godišnje financijske izvještaje Europske agencije za okoliš za financijsku godinu 2014.,

               —

               uzimajući u obzir izvješće Revizorskog suda o godišnjoj računovodstvenoj dokumentaciji Europske agencije za okoliš za financijsku godinu 2014., s odgovorom Agencije (1),

               —

               uzimajući u obzir izjavu o jamstvu (2) u pogledu pouzdanosti računovodstvene dokumentacije te zakonitosti i pravilnosti povezanih transakcija, koju je podnio Revizorski sud za financijsku godinu 2014., u skladu s člankom 287. Ugovora o funkcioniranju Europske unije,

               —

               uzimajući u obzir preporuku Vijeća od 12. veljače 2016. o razrješnici koju Agencija treba dobiti za izvršenje proračuna za financijsku godinu 2014. (05584/2016 – C8-0066/2016),

               —

               uzimajući u obzir članak 319. Ugovora o funkcioniranju Europske unije,

               —

               uzimajući u obzir Uredbu (EU, Euratom) br. 966/2012 Europskog parlamenta i Vijeća od 25. listopada 2012. o financijskim pravilima koja se primjenjuju na opći proračun Unije i o stavljanju izvan snage Uredbe Vijeća (EZ, Euratom) br. 1605/2002 (3), a posebno njezin članak 208.,

               —

               uzimajući u obzir Uredbu (EZ) br. 401/2009 Europskog parlamenta i Vijeća od 23. travnja 2009. o Europskoj agenciji za okoliš i Europskoj informacijskoj i promatračkoj mreži za okoliš (4), a posebno njezin članak 13.,

               —

               uzimajući u obzir Uredbu Komisije (EZ, Euratom) br. 2343/2002 od 19. studenoga 2002. o okvirnoj financijskoj uredbi za tijela iz članka 185. Uredbe Vijeća (EZ, Euratom) br. 1605/2002 o Financijskoj uredbi koja se primjenjuje na opći proračun Europskih zajednica (5),

               —

               uzimajući u obzir Delegiranu uredbu Komisije (EU) br. 1271/2013 od 30. rujna 2013. o okvirnoj financijskoj uredbi za tijela iz članka 208. Uredbe (EU, Euratom) br. 966/2012 Europskog parlamenta i Vijeća (6), a posebno njezin članak 108.,

               —

               uzimajući u obzir članak 94. Poslovnika i Prilog V. Poslovniku,

               —

               uzimajući u obzir izvješće Odbora za proračunski nadzor i mišljenje Odbora za okoliš, javno zdravlje i sigurnost hrane (A8-0100/2016),

               1.

               utvrđuje da završni godišnji financijski izvještaji Europske agencije za okoliš odgovaraju obliku u kojemu su sadržani u prilogu izvješću Revizorskog suda;

               2.

               odobrava zaključenje poslovnih knjiga Europske agencije za okoliš za financijsku godinu 2014.;

               3.

               nalaže svojem predsjedniku da ovu Odluku proslijedi izvršnom direktoru Europske agencije za okoliš, Vijeću, Komisiji i Revizorskom sudu te da je da na objavu u Službenom listu Europske unije (serija L).

            Predsjednik

         Martin SCHULZ

            Glavni tajnik

         Klaus WELLE

      (1)  SL C 409, 9.12.2015., str. 143.

      (2)  Vidjeti bilješku 1.

      (3)  SL L 298, 26.10.2012., str. 1.

      (4)  SL L 126, 21.5.2009., str. 13.

      (5)  SL L 357, 31.12.2002., str. 72.

      (6)  SL L 328, 7.12.2013., str. 42.


title: 2009/330/EZ: Odluka Vijeća od 15. rujna 2008. o potpisivanju Protokola uz Sporazum o stabilizaciji i pridruživanju između Europskih zajednica i njihovih država članica, s jedne strane, i Republike Albanije, s druge strane, da bi se uzelo u obzir pristupanje Republike Bugarske i Rumunjske Europskoj uniji

text:
               11/Sv. 044

               HR

               Službeni list Europske unije

               103

         32009D0330

               L 107/1

               SLUŽBENI LIST EUROPSKE UNIJE

               15.09.2008.

      ODLUKA VIJEĆA

   od 15. rujna 2008.
   o potpisivanju Protokola uz Sporazum o stabilizaciji i pridruživanju između Europskih zajednica i njihovih država članica, s jedne strane, i Republike Albanije, s druge strane, da bi se uzelo u obzir pristupanje Republike Bugarske i Rumunjske Europskoj uniji
   (2009/330/EZ)
   VIJEĆE EUROPSKE UNIJE,
   uzimajući u obzir Ugovor o osnivanju Europske zajednice, a posebno njegov članak 310. povezano s člankom 300. stavkom 2. prvim podstavkom drugom rečenicom,
   uzimajući u obzir Akt o pristupanju Republike Bugarske i Rumunjske, a posebno njegov članak 6. stavak 2.,
   uzimajući u obzir prijedlog Komisije,
   budući da:

               (1)

               Vijeće je 23. listopada 2006. ovlastilo Komisiju, da u ime Zajednice i njezinih država članica započne pregovore s Republikom Albanijom o sklapanju Protokola uz Sporazum o stabilizaciji i pridruživanju između Europskih zajednica i njihovih država članica, s jedne strane, i Republike Albanije, s druge strane, da bi se uzelo u obzir pristupanje Republike Bugarske i Rumunjske Europskoj uniji.

               (2)

               Ti su pregovori uspješno završeni i, podložno njegovu kasnijem sklapanju, Protokol bi trebalo potpisati u ime Europske zajednice i njezinih država članica,

         ODLUČILO JE:
   Članak 1.
   Odobrava se u ime Zajednice potpisivanje Protokola uz Sporazum o stabilizaciji i pridruživanju između Europskih zajednica i njihovih država članica, s jedne strane, i Republike Albanije, s druge strane, da bi se uzelo u obzir pristupanje Republike Bugarske i Rumunjske Europskoj uniji, podložno kasnijem sklapanju navedenoga Sporazuma.
   Tekst Protokola priložen je ovoj Odluci.
   Članak 2.
   Predsjednik Vijeća ovom se Odlukom ovlašćuje imenovati osobu(-e) ovlaštenu(-e) da u ime Zajednice i njezinih država članica potpiše(-u) Protokol, podložno njegovu kasnijem sklapanju.

      Sastavljeno u Bruxellesu 15. rujna 2008.

            Za Vijeće

            Predsjednik

         B. KOUCHNER


title: Odluka Vijeća (EU) 2015/2355 od 10. prosinca 2015. o ovlašćivanju određenih država članica da u interesu Europske unije prihvate pristup Ruske Federacije Haškoj konvenciji o građansko-pravnim aspektima međunarodne otmice djece iz 1980.

text:
               17.12.2015

               HR

               Službeni list Europske unije

               L 331/14

         ODLUKA VIJEĆA (EU) 2015/2355
   od 10. prosinca 2015.
   o ovlašćivanju određenih država članica da u interesu Europske unije prihvate pristup Ruske Federacije Haškoj konvenciji o građansko-pravnim aspektima međunarodne otmice djece iz 1980.
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 81. stavak 3. u vezi s člankom 218.,
   uzimajući u obzir prijedlog Europske komisije,
   uzimajući u obzir mišljenje Europskog parlamenta (1),
   budući da:

               (1)

               Europska unija postavila je za jedan od svojih ciljeva promicanje zaštite prava djeteta, kako je navedeno u članku 3. Ugovora o Europskoj uniji. Mjere za zaštitu djece od nezakonitog odvođenja ili zadržavanja ključan su dio te politike.

               (2)

               Vijeće je donijelo Uredbu (EZ) br. 2201/2003 (2) („Uredba Bruxelles II.a”), čiji je cilj zaštititi djecu od štetnih učinaka nezakonitog odvođenja ili zadržavanja te utvrditi postupke kojima bi se jamčio njihov što hitniji povratak u državu njihovog mjesta stalnog boravka, kao i osigurati zaštitu prava na viđenje i prava na brigu.

               (3)

               Uredbom (EZ) br. 2201/2003 dopunjuje se i učvršćuje Haška konvencija od 25. listopada 1980. o građansko-pravnim aspektima međunarodne otmice djece („Konvencija iz 1980.”), kojom se na međunarodnoj razini utvrđuje sustav obveza i suradnje među državama ugovornicama te između središnjih tijela i kojom se nastoji osigurati što hitniji povratak nezakonito odvedene ili zadržane djece.

               (4)

               Sve države članice Unije stranke su Haške konvencije iz 1980.

               (5)

               Unija potiče treće države da pristupe Haškoj konvenciji iz 1980. i podupire ispravnu provedbu Haške konvencije iz 1980. sudjelovanjem zajedno s državama članicama, među ostalim, u posebnim komisijama koje se redovno organiziraju u okviru Haške konferencije o međunarodnom privatnom pravu.

               (6)

               Zajednički pravni okvir koji se primjenjuje između država članica Unije i trećih država mogao bi biti najbolje rješenje za osjetljive slučajeve međunarodne otmice djece.

               (7)

               Haškom konvencijom iz 1980. određuje se da se ona primjenjuje između države pristupnice i onih država ugovornica koje su izrazile prihvat tog pristupa.

               (8)

               Haškom konvencijom iz 1980. ne dopušta se organizacijama za regionalnu gospodarsku integraciju kao što je Unija da postanu njezina stranka. Stoga Unija ne može pristupiti Konvenciji, niti može položiti izjavu o prihvatu države pristupnice.

               (9)

               Na temelju Mišljenja 1/13 Suda Europske unije, izjave o prihvatu u skladu s Haškom konvencijom iz 1980. potpadaju pod isključivu vanjsku nadležnost Unije.

               (10)

               Ruska Federacija položila je svoju ispravu o pristupu Haškoj konvenciji iz 1980. 28. srpnja 2011. Haška konvencija iz 1980. stupila je na snagu za Rusku Federaciju 1. listopada 2011.

               (11)

               Nekoliko država članica već je prihvatilo pristup Ruske Federacije Haškoj konvenciji iz 1980. Procjena situacije u Ruskoj Federaciji dovela je do zaključka da one države članice koje još nisu prihvatile pristup Ruske Federacije mogu prihvatiti, u interesu Unije, pristup Ruske Federacije prema uvjetima iz Haške konvencije iz 1980.

               (12)

               Države članice koje još nisu prihvatile pristup Ruske Federacije stoga bi trebale biti ovlaštene položiti svoje izjave o prihvatu pristupa Ruske Federacije u interesu Unije u skladu s uvjetima utvrđenima ovom Odlukom. Republika Bugarska, Češka Republika, Republika Estonija, Irska, Helenska Republika, Kraljevina Španjolska, Francuska Republika, Republika Hrvatska, Republika Litva, Rumunjska, Republika Slovenija, Slovačka Republika i Republika Finska koje su već prihvatile pristup Ruske Federacije Haškoj konvenciji iz 1980. ne bi trebale položiti nove izjave o prihvatu jer postojeće izjave ostaju valjane u skladu s međunarodnim javnim pravom.

               (13)

               Ujedinjena Kraljevina i Irska obvezane su Uredbom (EZ) br. 2201/2003 i sudjeluju u donošenju i primjeni ove Odluke.

               (14)

               U skladu s člancima 1. i 2. Protokola br. 22 o stajalištu Danske, koji je priložen Ugovoru o Europskoj uniji i Ugovoru o funkcioniranju Europske unije, Danska ne sudjeluje u donošenju ove Odluke te ona za nju nije obvezujuća niti se na nju primjenjuje,

         DONIJELO JE OVU ODLUKU:
   Članak 1.
   1.   Države članice koje to još nisu učinile ovlašćuju se da prihvate pristup Ruske Federacije Haškoj konvenciji od 25. listopada 1980. o građansko-pravnim aspektima međunarodne otmice djece („Haška konvencija iz 1980.”) u interesu Unije.
   2.   Države članice iz stavka 1. najkasnije do 11. prosinca 2016. polažu izjavu o prihvatu pristupa Ruske Federacije Haškoj konvenciji iz 1980. u interesu Unije koja glasi:

      „[Puno ime DRŽAVE ČLANICE] izjavljuje da prihvaća pristup Ruske Federacije Haškoj konvenciji o građansko-pravnim aspektima međunarodne otmice djece od 25. listopada 1980., u skladu s Odlukom Vijeća (EU) 2015/2355”.

   3.   Svaka država članica obavješćuje Vijeće i Komisiju o polaganju svoje izjave o prihvatu pristupa Ruske Federacije te priopćuje Komisiji tekst izjave u roku od dva mjeseca od njezinog polaganja.
   Članak 2.
   One države članice koje su položile svoje izjave o prihvatu pristupa Ruske Federacije Haškoj konvenciji iz 1980. prije datuma donošenja ove Odluke ne polažu nove izjave.
   Članak 3.
   Ova Odluka stupa na snagu sljedećeg dana od dana objave u Službenom listu Europske unije.
   Članak 4.
   Ova je Odluka upućena svim državama članicama osim Republici Bugarskoj, Češkoj Republici, Kraljevini Danskoj, Republici Estoniji, Irskoj, Helenskoj Republici, Kraljevini Španjolskoj, Francuskoj Republici, Republici Hrvatskoj, Republici Litvi, Rumunjskoj, Republici Sloveniji, Slovačkoj Republici i Republici Finskoj.

      Sastavljeno u Bruxellesu 10. prosinca 2015.

            Za Vijeće

            Predsjednik

         F. BAUSCH

      (1)  Mišljenje od 11. veljače 2015. (još nije objavljeno u Službenom listu).

      (2)  Uredba Vijeća (EZ) br. 2201/2003 od 27. studenoga 2003. o nadležnosti, priznavanju i izvršenju sudskih odluka u bračnim sporovima i u stvarima povezanim s roditeljskom odgovornošću, kojom se stavlja izvan snage Uredba (EZ) br. 1347/2000 (SL L 338, 23.12.2003., str. 1).


title: 2009/479/EZ: Odluka Vijeća od 6. travnja 2009. o potpisivanju i privremenoj primjeni Sporazuma između Europske zajednice i Barbadosa o ukidanju viza za kratkotrajni boravak

text:
               19/Sv. 005

               HR

               Službeni list Europske unije

               219

         32009D0479

               L 169/9

               SLUŽBENI LIST EUROPSKE UNIJE

               06.04.2009.

      ODLUKA VIJEĆA

   od 6. travnja 2009.
   o potpisivanju i privremenoj primjeni Sporazuma između Europske zajednice i Barbadosa o ukidanju viza za kratkotrajni boravak
   (2009/479/EZ)
   VIJEĆE EUROPSKE UNIJE,
   uzimajući u obzir Ugovor o osnivanju Europske zajednice, a posebno točku 2. podtočku (b) i. članka 62. u vezi s prvom rečenicom prvog podstavka njegovog članka 300. stavka 2.,
   uzimajući u obzir prijedlog Komisije,
   budući da:

               (1)

               Uredbom Vijeća (EZ) br. 1932/2006 (1) izmijenjena je Uredba (EZ) br. 539/2001 (2) u kojoj se popisuju treće zemlje čiji državljani moraju posjedovati vize za prelazak vanjskih granica država članica Europske unije (negativni popis) i one čiji su državljani izuzeti od tog zahtjeva (pozitivni popis), između ostalog premještanjem Barbadosa iz negativnog u pozitivni popis. Nadalje, Uredbom (EZ) br. 1932/2006 predviđeno je da se izuzeće primjenjuje samo od datuma stupanja na snagu sporazuma o izuzeću od obveze viza koji trebaju sklopiti Europska zajednica i Barbados.

               (2)

               Vijeće je odlukom od 5. lipnja 2008. ovlastilo Komisiju da pregovara sporazum između Europske zajednice i Barbadosa o ukidanju viza za kratkotrajni boravak.

               (3)

               Pregovori o sporazumu započeli su 7. srpnja 2008., a zaključeni su 16. listopada 2008.

               (4)

               Sporazum, koji je parafiran u Bruxellesu 12. studenoga 2008., trebalo bi potpisati, a priložene bi izjave trebalo odobriti. Sporazum bi se trebao primjenjivati privremeno, do završetka postupaka za njegovo formalno sklapanje.

               (5)

               U skladu s člancima 1. i 2. Protokola o stajalištu Ujedinjene Kraljevine i Irske priloženog Ugovoru o Europskoj uniji i Ugovoru o osnivanju Europske zajednice i ne dovodeći u pitanje članak 4. navedenog Protokola, te države članice ne sudjeluju u donošenju ove Odluke, nisu njome vezane niti se ona na njih primjenjuje,

         ODLUČILO JE:
   Članak 1.
   Potpisivanje Sporazuma između Europske zajednice i Barbadosa o ukidanju viza za kratkotrajni boravak (dalje u tekstu Sporazum) odobrava se u ime Zajednice, podložno njegovom sklapanju.
   Tekst Sporazuma priložen je ovoj Odluci.
   Članak 2.
   Izjave priložene ovoj Odluci odobravaju se u ime Zajednice.
   Članak 3.
   Predsjednik Vijeća ovlašćuje se imenovati osobu(-e) opunomoćenu(-e) za potpisivanje Sporazuma u ime Zajednice, podložno njegovom sklapanju.
   Članak 4.
   Sporazum se primjenjuje privremeno od datuma potpisivanja (3) do završetka postupaka za njegovo formalno sklapanje.

      Sastavljeno u Luxembourgu 6. travnja 2009.

            Za Vijeće

            Predsjednik

         J. POSPÍŠIL

      (1)  SL L 405, 30.12.2006., str. 23.

      (2)  SL L 81, 21.3.2001., str. 1.

      (3)  Datum potpisivanja Sporazuma objavit će Glavno tajništvo Vijeća u Službenom listu Europske unije.


title: 2011/503/EU: Odluka Komisije od 11. kolovoza 2011. o odobravanju Španjolskoj da privremeno obustavi primjenu članaka od 1. do 6. Uredbe (EU) br. 492/2011 Europskog parlamenta i Vijeća o slobodi kretanja radnika u Uniji u pogledu rumunjskih radnika

text:
               05/Sv. 006

               HR

               Službeni list Europske unije

               300

         32011D0503

               L 207/22

               SLUŽBENI LIST EUROPSKE UNIJE

               11.08.2011.

      ODLUKA KOMISIJE

   od 11. kolovoza 2011.
   o odobravanju Španjolskoj da privremeno obustavi primjenu članaka od 1. do 6. Uredbe (EU) br. 492/2011 Europskog parlamenta i Vijeća o slobodi kretanja radnika u Uniji u pogledu rumunjskih radnika
   (2011/503/EU)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Akt o pristupanju Bugarske i Rumunjske (1), a posebno članak 23. stavak 7. drugi podstavak njegovog Priloga VII., dijela 1. „Sloboda kretanja osoba”,
   uzimajući u obzir zahtjev Španjolske od 28. srpnja 2011.,
   budući da:

               (1)

               Španjolska od 1. siječnja 2009. u potpunosti primjenjuje članke od 1. do 6. Uredbe Vijeća (EEZ) br. 1612/68 od 15. listopada 1968. o slobodi kretanja radnika unutar Zajednice (2) na rumunjske državljane. Uredba (EEZ) br. 1612/68 kodificirana je i zamijenjena Uredbom (EU) br. 492/2011 Europskog parlamenta i Vijeća od 5. travnja 2011. o slobodi kretanja radnika u Uniji (3) koja je stupila na snagu 16. lipnja 2011.

               (2)

               Upućujući na ozbiljne poremećaje na španjolskom tržištu rada, Španjolska je 22. srpnja 2011. u skladu sa stavkom 7. trećim podstavkom Priloga VII., dijela 1. Akta o pristupanju iz 2005. obavijestila Komisiju da je odlučila toga dana ponovno uvesti ograničenja pristupa tržištu rada za rumunjske radnike, posebno zbog potrebe za hitnim djelovanjem s obzirom na sezonsku situaciju u poljoprivrednom sektoru tijekom ljeta. U suprotnom, opasnost od povećanja broja dolazaka rumunjskih radnika u očekivanju odluke Komisije, u skladu sa stavkom 7. drugim podstavkom tog Priloga VII., ugrozila bi samu učinkovitost ponovnog uvođenja ograničenja. Istodobno je španjolska vlada dostavila obrazloženu ex-post obavijest s dodatnim informacijama o poremećajima na tržištu rada.

               (3)

               U skladu sa stavkom 7. drugim podstavkom Priloga VII. Aktu o pristupanju, Španjolska je pismom od 28. srpnja 2011., koje je poslala na temelju obavijesti od 22. srpnja 2011., zahtijevala od Komisije izjavu prema kojoj se članci od 1. do 6. Uredbe (EU) br. 492/2011 u potpunosti obustavljaju u pogledu rumunjskih radnika u cijeloj Španjolskoj i u svim sektorima tržišta rada te da Odluku koju treba donijeti treba preispitati do 31. prosinca 2012.

               (4)

               Španjolska opravdava svoj zahtjev upućivanjem na trenutačne ozbiljne poremećaje na tržištu rada u Španjolskoj, a posebno na dosad nezabilježeni pad zaposlenosti nakon gospodarske recesije koja je započela 2008. te koja je dovela do velikog porasta razine nezaposlenosti uz stopu nezaposlenosti koja trenutačno prelazi 20 % i poteškoće u ponovnom otvaranju značajnog broja radnih mjesta u kratkoročnom razdoblju.

               (5)

               Španjolska izjavljuje da su poremećaji na španjolskom tržištu rada, koji ozbiljno prijete razini zaposlenosti, opće prirode i nisu ograničeni na pojedinu regiju ili sektor.

               (6)

               Španjolska također svoj zahtjev opravdava sljedećim elementima: smanjenjem stope zaposlenosti rumunjskih državljana u Španjolskoj; stalnim rastom nezaposlenosti i velikim rastom broja rumunjskih državljana s boravištem u Španjolskoj koji je nastao unatoč negativnom razvoju tržišta rada u Španjolskoj te koji je utjecao na kapacitet Španjolske da apsorbira nove priljeve radnika.

               (7)

               Stavak 7. Priloga VII. dijela 1. Akta o pristupanju iz 2005. predstavlja zaštitnu klauzulu čija je svrha omogućiti državi članici koja već u potpunosti primjenjuje članke od 1. do 6. Uredbe (EU) br. 492/2011 na radnike na koje se odnose prijelazni aranžmani tog Priloga i koja prolazi ili predviđa ozbiljne poremećaje na tržištu rada ponovno nametanje ograničenja slobodnom kretanju radnika kako bi se ponovno uspostavila redovita situacija na narušenom tržištu rada u određenoj regiji ili zanimanjima.

               (8)

               Stavak 7. Priloga VII. dijela 1. Akta o pristupanju iz 2005. predviđa dva povezana postupka: redoviti postupak na temelju stavka 7. drugog podstavka i hitni postupak na temelju stavka 7. trećeg podstavka. Dok postupak iz stavka 7. drugog podstavka zahtijeva od države članice da zatraži od Komisije u roku od 2 tjedna izricanje potpune ili djelomične obustave prava Unije o slobodnom pristupu tržištu rada u određenoj regiji ili zanimanju, postupak u stavku 7. trećem podstavku predviđa da u hitnim i iznimnim slučajevima kada država članica ne može čekati ishod odluke Komisije na temelju stavka 7. drugog podstavka, može jednostrano obustaviti pravo EU-a o slobodnom kretanju radnika.

               (9)

               Analiza dostupnih ekonomskih podataka pokazuje da se Španjolska doista suočava s ozbiljnim poremećajima na tržištu rada koje karakterizira daleko najviša stopa nezaposlenosti u EU-u (mjesečni podaci Eurostata o nezaposlenosti pokazuju da je u lipnju 2011. nezaposlenost iznosila 21,0 % u odnosu na prosjek u EU-u od 9,4 % i 9,9 % u europodručju), posebno dramatična stopa nezaposlenosti među mladima (45,7 % u lipnju 2011.) i spori gospodarski oporavak (podaci Eurostata pokazuju da je rast BDP-a u prvom tromjesečju 2011. u usporedbi s prethodnim tromjesečjem iznosio samo 0,3 % u odnosu na 0,8 % za EU i europodručje) koji dodatno otežavaju trenutačna međunarodna financijska previranja koja od Španjolske zahtijevaju uvođenje dodatnih proračunskih rezova s ciljem konsolidacije javnih financija, koji bi mogli imati dodatne kratkoročne negativne učinke na opseg gospodarskog rasta Španjolske. Učinak pada zaposlenosti je općenit i utječe na sve regije i sve sektore proizvodnje. Podaci istraživanja o radnoj snazi za razdoblje između 2008. i 2010. pokazuju i općeniti pad razine zaposlenosti od 9 %, u građevinskom sektoru čak 33 %, koji utječe na sve regije i varira od 6 % u Baskiji do 13 % u autonomnoj zajednici Valencije.

               (10)

               Slijedom toga, Komisija smatra da je Španjolska dostavila dokaze da prolazi općenite poremećaje na tržištu rada koji ozbiljno utječu na razinu zaposlenosti u svim regijama i svim sektorima te da bi oni mogli duže potrajati.

               (11)

               Osim toga, analizom Komisije utvrđeno je sljedeće: rumunjski državljani koji žive u Španjolskoj jako su pogođeni stopom nezaposlenosti od više od 30 % (izvor: podaci istraživanja Eurostata o radnoj snazi, prvo tromjesečje 2011.) Priljev rumunjskih državljana koji dolaze u Španjolsku, unatoč određenom smanjenju zbog gospodarske recesije, ostaje na značajnoj razini iako je potražnja za radnom snagom u Španjolskoj niska. Broj rumunjskih državljana s uobičajenim boravištem u Španjolskoj povećao se s 388 0001. siječnja 2006. na 823 0001. siječnja 2010. (izvor: statistički podaci Eurostata o migracijama).

               (12)

               Neograničeni priljev rumunjskih radnika vjerojatno bi utjecao na povećani pritisak na španjolsko tržište rada.

               (13)

               Kako bi se situacija na španjolskom tržištu rada vratila u redovno stanje, primjereno je stoga ovlastiti Španjolsku na privremeno ograničenje slobodnog pristupa tržištu rada za rumunjske radnike.

               (14)

               Ograničenja pristupa tržištu rada predstavljaju odstupanje od temeljnog načela Ugovora o funkcioniranju Europske unije, odnosno slobodnog kretanja radnika. U skladu s dobro utvrđenom sudskom praksom Suda, takve mjere trebaju se restriktivno tumačiti i primjenjivati.

               (15)

               Stoga, iako je, uzimajući u obzir specifičnu trenutačnu situaciju na španjolskom tržištu rada te raseljenost i ostale moguće učinke prelijevanja između regija i sektora prouzročene selektivnim ograničavanjem, u ovom trenutku primjereno primjenjivati ograničenja na djelatnosti na cijelom državnom području Španjolske i na sve sektore, područje primjene odstupanja može se smanjiti ako Komisija utvrdi da su se odgovarajuće pojedinosti koje su dovele do prihvaćanja primijenile ili da su se njegovi učinci pokazali restriktivnijim od potrebne svrhe, a posebno za djelatnosti za koje su potrebne sveučilišna diploma ili istovjetne kvalifikacije.

               (16)

               Jednako tako, kako bi ograničenja odobrena ovom Odlukom imala predviđeni učinak na španjolsko tržište rada, trenutno se smatra primjerenim da ta ograničenja ostanu na snazi do 31. prosinca 2012. Ovaj vremenski okvir može se skratiti ako Komisija utvrdi da su se odgovarajuće pojedinosti koje su dovele do donošenja ove Odluke promijenile ili da su se njezini učinci pokazali restriktivnijim od potrebne svrhe.

               (17)

               U tu svrhu Španjolska će biti obvezna svako tromjesečje dostaviti Komisiji statističke podatke koji će biti potrebni za utvrđivanje razvoja tržišta rada po sektoru djelatnosti i zanimanju. Prvi tromjesečni izvještaj treba dostaviti do 31. prosinca 2011.

               (18)

               Odluka o odobravanju Španjolskoj da ponovno uvede ograničenja slobodnog pristupa rumunjskih državljana španjolskom tržištu rada nadalje se donosi pod određenim uvjetima kako bi se osiguralo da su ta ograničenja strogo ograničena na ono što je potrebno za ispunjavanje predviđene svrhe.

               (19)

               Stoga nije primjereno odobriti ponovno uvođenje ograničenja u pogledu rumunjskih državljana i članova njihovih obitelji koji su već zaposleni na španjolskom tržištu rada i u pogledu onih rumunjskih državljana i članova njihovih obitelji koji su već upisani kao osobe koje traže posao kod javnih službi za zapošljavanje u Španjolskoj.

               (20)

               Treba poštovati načela koja uređuju ograničenja pristupa tržištu rada kako je utvrđeno u Prilogu VII. dijelu 1. Akta o pristupanju iz 2005., kao što su klauzula o mirovanju i načelo povlaštenosti Unije iz stavka 14.

               (21)

               Pravo članova obitelji rumunjskih radnika da se zaposle u Španjolskoj treba mutatis mutandis urediti stavkom 8. Priloga VII. dijela 1. Akta o pristupanju iz 2005.

               (22)

               Ograničenja prava rumunjskih državljana i članova njihovih obitelji na pristup španjolskom tržištu rada odobrena ovom Odlukom strogo su ograničena na područje primjene ove Odluke i ni na koji način ne utječu na bilo kakva ostala prava koja rumunjski državljani i njihovi članovi obitelji uživaju na temelju prava Unije.

               (23)

               Svako tromjesečje treba osigurati postupak praćenja i obavješćivanja o razvoju španjolskog tržišta rada.

               (24)

               U svrhu praćenja treba osigurati obvezu detaljnog obavješćivanja Komisije o mjerama koje je Španjolska poduzela na temelju ove Odluke,

         DONIJELA JE OVU ODLUKU:
   Članak 1.
   Na temelju uvjeta utvrđenih u člancima od 2. do 4. ove Odluke, Španjolskoj se odobrava obustaviti primjenu članaka od 1. do 6. Uredbe (EU) br. 492/2011 u pogledu rumunjskih državljana do 31. prosinca 2012.
   Članak 2.
   Ova Odluka ne utječe na rumunjske državljane i njihove članove obitelji:

               1.

               koji su zaposleni u Španjolskoj na dan stupanja na snagu ove Odluke;

               2.

               koji su upisani kao osobe koje traže posao kod javnih službi za zapošljavanje u Španjolskoj na dan stupanja na snagu ove Odluke.

         Članak 3.
   Primjena ove Odluke podliježe mutatis mutandis uvjetima o prijelaznim aranžmanima kako je utvrđeno u Prilogu VII. dijelu 1. Akta o pristupanju iz 2005.
   Članak 4.
   Španjolska poduzima sve potrebne mjere za nastavak pažljivog praćenja razvoja tržišta rada. Svako tromjesečje dostavlja Komisiji statističke podatke koji svjedoče o razvoju tržišta rada po sektoru djelatnosti i zanimanju. Prvi tromjesečni izvještaj treba dostaviti do 31. prosinca 2011.
   U slučaju značajne promjene Španjolska bez odgode dostavlja Komisiji i državama članicama ažurirane podatke o odgovarajućim pojedinostima koje je podnijela u vezi sa svojim zahtjevom za odlukom Komisije i u pogledu kojeg je ova Odluka donesena.
   Članak 5.
   Ova Odluka može se izmijeniti ili staviti izvan snage, posebno ako su se odgovarajuće pojedinosti iz članka 4. koje su dovele do donošenja ove Odluke promijenile ili da su se njezini učinci pokazali restriktivnijima od potrebne svrhe.
   Članak 6.
   Španjolska dostavlja Komisiji pojedinosti o mjerama koje je poduzela na temelju ove Odluke u roku od 2 mjeseca od njezinog primitka.
   Članak 7.
   Ova Odluka stupa na snagu na dan objave u Službenom listu Europske unije.

      Sastavljeno u Bruxellesu 11. kolovoza 2011.

            Za Komisiju

            Predsjednik

         José Manuel BARROSO

      (1)  SL L 157, 21.6.2005., str. 203.

      (2)  SL L 257, 19.10.1968., str. 2. Posebno izdanje na engleskom jeziku, serija I, poglavlje 1968(II), str. 475.

      (3)  SL L 141, 27.5.2011., str. 1.


title: Odluka Vijeća (EU) 2017/1763 od 25. rujna 2017. o imenovanju člana i zamjenika člana Odbora regija, koje je predložila Republika Litva

text:
               28.9.2017

               HR

               Službeni list Europske unije

               L 250/57

         ODLUKA VIJEĆA (EU) 2017/1763
   od 25. rujna 2017.
   o imenovanju člana i zamjenika člana Odbora regija, koje je predložila Republika Litva
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 305.,
   uzimajući u obzir prijedlog litavske vlade,
   budući da:

               (1)

               Vijeće je 26. siječnja 2015., 5. veljače 2015. i 23. lipnja 2015. donijelo odluke (EU) 2015/116 (1), (EU) 2015/190 (2) i (EU) 2015/994 (3) o imenovanju članova i zamjenikâ članova Odbora regija za razdoblje od 26. siječnja 2015. do 25. siječnja 2020.

               (2)

               Mjesto člana Odbora regija postalo je slobodno istekom mandata g. Mindaugasa SINKEVIČIUSA.

               (3)

               Mjesto zamjenika člana Odbora regija postalo je slobodno istekom mandata g. Jonasa JARUTISA,

         DONIJELO JE OVU ODLUKU:
   Članak 1.
   Sljedeće osobe imenuju se u Odbor regija do kraja tekućeg mandata koji istječe 25. siječnja 2020.:

               (a)

               članom:

                           —

                           g. Tadeuš ANDŽEJEVSKI, Member of Vilnius District Municipal Council;

               (b)

               zamjenicom člana:

                           —

                           gđa Lina KAIRYTĖ, Member of Panevėžys District Municipal Council.

         Članak 2.
   Ova Odluka stupa na snagu na dan donošenja.

      Sastavljeno u Bruxellesu 25. rujna 2017.

            Za Vijeće

            Predsjednik

         M. MAASIKAS

      (1)  Odluka Vijeća (EU) 2015/116 od 26. siječnja 2015. o imenovanju članova Odbora regija i njihovih zamjenika za razdoblje od 26. siječnja 2015. do 25. siječnja 2020. (SL L 20, 27.1.2015., str. 42.).

      (2)  Odluka Vijeća (EU) 2015/190 od 5. veljače 2015. o imenovanju članova Odbora regija i njihovih zamjenika za razdoblje od 26. siječnja 2015. do 25. siječnja 2020. (SL L 31, 7.2.2015., str. 25.).

      (3)  Odluka Vijeća (EU) 2015/994 od 23. lipnja 2015. o imenovanju članova Odbora regija i zamjenika članova za razdoblje od 26. siječnja 2015. do 25. siječnja 2020. (SL L 159, 25.6.2015., str. 70.).


title: 2007/159/EZ: Odluka Vijeća od 22. veljače 2007. o stajalištu Zajednice o nacrtu Pravilnika Gospodarske komisije Ujedinjenih naroda za Europu o homologaciji motornih vozila s obzirom na prednje vidno polje vozača motornog vozila  Tekst značajan za EGP

text:
               11/Sv. 123

               HR

               Službeni list Europske unije

               126

         32007D0159

               L 069/37

               SLUŽBENI LIST EUROPSKE UNIJE

         ODLUKA VIJEĆA
   od 22. veljače 2007.
   o stajalištu Zajednice o nacrtu Pravilnika Gospodarske komisije Ujedinjenih naroda za Europu o homologaciji motornih vozila s obzirom na prednje vidno polje vozača motornog vozila
   (Tekst značajan za EGP)
   (2007/159/EZ)
   VIJEĆE EUROPSKE UNIJE,
   uzimajući u obzir Ugovor o osnivanju Europske zajednice,
   uzimajući u obzir Odluku Vijeća 97/836/EZ od 27. studenoga 1997. s obzirom na pristupanje Europske zajednice Sporazumu Gospodarske komisije Ujedinjenih naroda za Europu o prihvaćanju jednakih tehničkih propisa za vozila na kotačima, opremu i dijelove koji mogu biti ugrađeni i/ili upotrijebljeni u vozilima na kotačima te uvjete za uzajamno priznavanje homologacija dodijeljenih na temelju tih propisa (1), a posebno njezin članak 4. stavak 2. drugu alineju,
   uzimajući u obzir prijedlog Komisije,
   uzimajući u obzir suglasnost Europskog parlamenta,
   budući da:

               (1)

               Nacrtom Pravilnika Gospodarske komisije Ujedinjenih naroda za Europu o homologaciji motornih vozila s obzirom na prednje vidno polje vozača (2) predviđa se ukidanje tehničkih prepreka za trgovinu motornim vozilima između ugovornih stranaka s obzirom na navedene aspekte, uz istodobno osiguravanje visoke razine sigurnosti.

               (2)

               Prikladno je odrediti stajalište Zajednice s obzirom na navedeni nacrt Pravilnika i u skladu s time osigurati da Zajednica, koju predstavlja Komisija, glasuje za nacrt.

               (3)

               Nacrt Pravilnika trebao bi postati dijelom sustava Zajednice za homologaciju motornih vozila zbog toga što je područje primjene Direktive Vijeća 77/649/EEZ od 27. rujna 1977. o usklađivanju zakonodavstava država članica u odnosu na vidno polje vozača motornih vozila (3) slično području primjene ovog nacrta Pravilnika,

         ODLUČILO JE:
   Članak 1.
   Odobrava se nacrt Pravilnika Gospodarske komisije Ujedinjenih naroda za Europu (UN/ECE) o homologaciji motornih vozila s obzirom na prednje vidno polje vozača motornog vozila, u obliku u kakvom je u dokumentu TRANS/WP.29/2005/2082.
   Članak 2.
   Zajednica, koju predstavlja Komisija, glasat će za nacrt Pravilnika UN/ECE-a iz članka 1. na predstojećem zasjedanju Upravnog odbora Svjetskog foruma za usklađivanje propisa o vozilima UN/ECE-a.
   Članak 3.
   Pravilnik UN/ECE-a o homologaciji motornih vozila s obzirom na prednje vidno polje vozača motornog vozila postaje dijelom sustava Zajednice za homologaciju motornih vozila.

      Sastavljeno u Bruxellesu 22. veljače 2007.

            Za Vijeće

            Predsjednik

         F. MÜNTEFERING

      (1)  SL L 346, 17.12.1997., str. 78.

      (2)  Dokument UN/ECE TRANS/WP.29/2005/2082.

      (3)  SL 267, 19.10.1977., str. 1. Direktiva kako je zadnje izmijenjena Direktivom Komisije 90/630/EEZ (SL L 341, 6.12.1990., str. 20.).


title: 96/753/EZ: Odluka Vijeća od 6. prosinca 1996. o sklapanju Sporazuma u obliku razmjene pisama između Europske zajednice, s jedne strane, i Kraljevine Norveške, s druge strane, o Protokolu br. 2 uz Sporazum između Europske ekonomske zajednice i Kraljevine Norveške

text:
               02/Sv. 022

               HR

               Službeni list Europske unije

               75

         31996D0753

               L 345/78

               SLUŽBENI LIST EUROPSKE UNIJE

               06.12.1996.

      ODLUKA VIJEĆA

   od 6. prosinca 1996.
   o sklapanju Sporazuma u obliku razmjene pisama između Europske zajednice, s jedne strane, i Kraljevine Norveške, s druge strane, o Protokolu br. 2 uz Sporazum između Europske ekonomske zajednice i Kraljevine Norveške
   (96/753/EZ)
   VIJEĆE EUROPSKE UNIJE,
   uzimajući u obzir Ugovor o osnivanju Europske zajednice, a posebno njegov članak 113. u vezi s člankom 228. stavkom 2. prvom rečenicom,
   uzimajući u obzir prijedlog Komisije,
   budući da je ispregovaran Sporazum u obliku razmjene pisama između Europske zajednice, s jedne strane, i Kraljevine Norveške, s druge strane, o Protokolu br. 2 uz Sporazum između Europske ekonomske zajednice i Kraljevine Norveške (1), kako bi se uzeli u obzir pristupanje Republike Austrije, Republike Finske i Kraljevine Švedske Europskoj uniji te primjena Sporazuma Urugvajske runde;
   budući da Sporazum treba odobriti,
   ODLUČILO JE:
   Članak 1.
   Sporazum u obliku razmjene pisama između Europske zajednice, s jedne strane, i Kraljevine Norveške, s druge strane, o Protokolu br. 2 uz Sporazum između Europske ekonomske zajednice i Kraljevine Norveške odobrava se u ime Zajednice.
   Tekst Sporazuma priložen je ovoj Odluci.
   Članak 2.
   Komisija uz pomoć Odbora spomenutog u članku 15. Uredbe (EZ) br. 3448/93 (2) usvaja detaljna pravila za primjenu ove Odluke u skladu s postupkom predviđenim u članku 16. te uredbe.
   Članak 3.
   Predsjednik Vijeća ovlašćuje se za imenovanje osobe ovlaštene za potpisivanje Sporazuma iz članka 1. kako bi on bio obvezujući za Zajednicu.

      Sastavljeno u Bruxellesu 6. prosinca 1996.

            Za Vijeće

            Predsjednik

         D. SPRING

      (1)  SL L 171, 27.6.1973., str. 1.

      (2)  SL L 318, 20.12.1993., str. 18.


title: 2006/635/Euratom: Odluka Komisije od 4. travnja 2006. o potpisivanju i sklapanju Sporazuma o suradnji u miroljubivoj uporabi nuklearne energije između Europske zajednice za atomsku energiju (Euratom) i Kabineta ministara Ukrajine

text:
11/Sv. 121              HR                            Službeni list Europske unije                                                 127
32006D0635
L 261/26                                           SLUŽBENI LIST EUROPSKE UNIJE                                             22.9.2006.
                                                        ODLUKA KOMISIJE
                                                         od 4. travnja 2006.
                o potpisivanju i sklapanju Sporazuma o suradnji u miroljubivoj uporabi nuklearne energije između
                           Europske zajednice za atomsku energiju (Euratom) i Kabineta ministara Ukrajine
                                                         (2006/635/Euratom)
KOMISIJA EUROPSKIH ZAJEDNICA,                                           ODLUČILA JE:
                                                                                Članak 1.
uzimajući u obzir Ugovor o osnivanju Europske zajednice za
                                                                        Europska zajednica za atomsku energiju sklapa Sporazum o
atomsku energiju, a posebno njegov članak 101. drugi stavak,
                                                                        suradnji u miroljubivoj uporabi nuklearne energije između
                                                                        Europske zajednice za atomsku energiju (Euratom) i Kabineta
                                                                        ministara Ukrajine.
uzimajući u obzir Odluku Vijeća od 24. rujna 2004. kojom
Komisija odobrava sklapanje Sporazuma o suradnji u mirolju             Tekst Sporazuma nalazi se u Prilogu ovoj Odluci.
bivoj uporabi nuklearne energije između Europske zajednice za
atomsku energiju (Euratom) i Kabineta ministara Ukrajine (1),                                       Članak 2.
                                                                        Član odgovoran za područje energije ili osoba koju on imenuje
budući da:                                                              u tu svrhu ovime se u ime Europske zajednice za atomsku
                                                                        energiju ovlašćuju potpisati Sporazum o suradnji u miroljubivoj
                                                                        uporabi nuklearne energije između Europske zajednice za
                                                                        atomsku energiju (Euratom) i Kabineta ministara Ukrajine.
(1)     Treba sklopiti Sporazum o suradnji u miroljubivoj
        uporabi nuklearne energije između Europske zajednice
        za atomsku energiju (Euratom) i Kabineta ministara Ukra
        jine.                                                           Sastavljeno u Bruxellesu 4. travnja 2006.
                                                                                Za Komisiju
(2)     Komisija treba imenovati osobe ovlaštene za potpisivanje
        Sporazuma o suradnji u miroljubivoj uporabi nuklearne                                             Andris PIEBALGS
        energije u ime Europske zajednice za atomsku energiju,                                             Član Komisije
(1) Još nije objavljen u Službenom listu.


title: Odluka Komisije (EU) 2017/652 оd 29. ožujka 2017. o predloženoj građanskoj inicijativi pod nazivom „Minority SafePack – one million signatures for diversity in Europe” (priopćeno pod brojem dokumenta C(2017) 2200)

text:
               6.4.2017

               HR

               Službeni list Europske unije

               L 92/100

         ODLUKA KOMISIJE (EU) 2017/652
   оd 29. ožujka 2017.
   o predloženoj građanskoj inicijativi pod nazivom „Minority SafePack – one million signatures for diversity in Europe”

         (priopćeno pod brojem dokumenta C(2017) 2200)

   (vjerodostojan je samo tekst na engleskom jeziku)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EU) br. 211/2011 Europskog parlamenta i Vijeća od 16. veljače 2011. o građanskoj inicijativi (1), a posebno njezin članak 4.,
   budući da:

               (1)

               Odlukom Komisije C(2013)5969 od 13. rujna 2013. odbijena je registracija prijedloga građanske inicijative pod nazivom „Minority SafePack – one million signatures for diversity in Europe”. Opći sud Europske unije u svojoj presudi od 3. veljače 2017. (predmet T-646/13) poništio je tu Odluku uz obrazloženje da Komisija nije ispunila svoju obvezu obrazlaganja time što nije navela koje od mjera navedenih u Prilogu prijedloga europske građanske inicijative nisu u njezinoj nadležnosti te time što nije navela razloge u prilog tom zaključku. Kako bi se poduzele potrebne mjere radi postupanja u skladu s presudom Općeg suda Komisija mora donijeti novu Odluku o zahtjevu za registraciju prijedloga građanske inicijative.

               (2)

               Predmet prijedloga građanske inicijative pod nazivom „Minority SafePack – one million signatures for diversity in Europe” odnosi se na sljedeće: „pozivamo EU da poboljša zaštitu pripadnika nacionalnih i jezičnih manjina te ojača kulturnu i jezičnu raznolikost u Uniji”.

               (3)

               Ciljevi predložene građanske inicijative odnose se na sljedeće: „pozivamo EU da donese paket pravnih akata kako bi se poboljšala zaštita pripadnika nacionalnih i jezičnih manjina te ojačala kulturna i jezična raznolikost u Uniji. Paket će uključivati mjere politike u području regionalnih i manjinskih jezika, obrazovanja i kulture, regionalne politike, sudjelovanja, jednakosti, audiovizualnih i drugih medijskih sadržaja te regionalne (državne) potpore”.

               (4)

               U prilogu prijedlogu građanske inicijative navodi se sljedećih 11 pravnih akata Unije za koje se u prijedlogu građanske inicijative u osnovi traži donošenje prijedloga Komisije:

                           (a)

                           preporuka Vijeća „o zaštiti i promicanju kulturne i jezične raznolikosti u Uniji” na temelju članka 167. stavka 5. druge alineje i članka 165. stavka 4. druge alineje UFEU-a;

                           (b)

                           odluka ili uredba Europskog parlamenta i Vijeća na temelju članka 167. stavka 5. prve alineje i članka 165. stavka 4. prve alineje UFEU-a čiji je predmet „prilagodba programa financiranja kako bi postali dostupni malim regionalnim i manjinskim jezičnim zajednicama”;

                           (c)

                           odluka ili uredba Europskog parlamenta i Vijeća na temelju članka 167. stavka 5. prve alineje i članka 165. stavka 4. prve alineje UFEU-a čiji je predmet uspostava centra jezične raznolikosti kojim će se ojačati svijest o važnosti regionalnih i manjinskih jezika te promicati raznolikost na svim razinama, a koje će se uglavnom financirati sredstvima Europske unije;

                           (d)

                           uredba Europskog parlamenta i Vijeća na temelju članaka 177. i 178. UFEU-a, čiji je predmet prilagodba zajedničkih odredbi koje se odnose na regionalne fondove EU-a na način da kao tematske ciljeve obuhvaćaju zaštitu manjina i promicanje kulturne i jezične raznolikosti;

                           (e)

                           uredba Europskog parlamenta i Vijeća na temelju članka 173. stavka 3. i članka 182. stavka 1. UFEU-a, čiji je predmet izmjena propisa koji se odnose na program „Obzor 2020.” radi poboljšanja istraživanja o dodanoj vrijednosti koju nacionalne manjine i kulturna i jezična raznolikosti mogu imati za društveni i gospodarski razvoj regija EU-a;

                           (f)

                           direktiva, uredba ili odluka Vijeća na temelju članka 20. stavka 2. i članka 25. UFEU-a radi jačanja položaja pripadnika nacionalnih manjina unutar EU-a kako bi se osiguralo da se pri izboru zastupnika Europskog parlamenta u obzir uzima njihova legitimna zabrinutost;

                           (g)

                           djelotvorne mjere za suzbijanje diskriminacije i promicanje jednakog postupanja, uključujući nacionalne manjine, osobito revizijom postojećih direktiva Vijeća o jednakom postupanju, na temelju članka 19. stavka 1. UFEU-a;

                           (h)

                           izmjena zakonodavstva EU-a kako bi se zajamčilo približno jednako postupanje prema osobama bez državljanstva i građanima Unije, na temelju članka 79. stavka 2. UFEU-a;

                           (i)

                           uredba Europskog parlamenta i Vijeća na temelju članka 118. UFEU-a radi uvođenja ujednačenog autorskog prava kako bi se cijeli EU mogao smatrati unutarnjim tržištem u području autorskih prava;

                           (j)

                           izmjena Direktive br. 2010/13/EU Europskog parlamenta i Vijeća (2) radi osiguranja slobode pružanja usluga i prijema audiovizualnih sadržaja u regijama u kojima borave nacionalne manjine, na temelju članka 53. stavka 1. i članka 63. UFEU-a;

                           (k)

                           uredba ili odluka Vijeća, u cilju skupnog izuzeća projekata kojima se promiču nacionalne manjine i njihova kultura, na temelju članka 109., članka 108. stavka 4. ili članka 107. stavka 3. točke (e) UFEU-a.

               (5)

               Mogu se donijeti pravni akti Unije radi provedbe Ugovorâ:

                           —

                           u području poboljšanja poznavanja i popularizacije kulture i povijesti europskih naroda; očuvanja i zaštite kulturne baštine od europske važnosti, nekomercijalne kulturne razmjene i umjetničkog i književnog stvaralaštva, uključujući i stvaralaštvo u audio-vizualnom sektoru,

                           —

                           u području razvoja europske dimenzije u obrazovanju, među ostalim nastavom i popularizacijom jezika država članica,

                           —

                           pri definiranju zadataka i prioritetnih ciljeva te ustroju strukturnih fondova pod uvjetom da djelovanja koja se financiraju vode jačanju gospodarske, socijalne i teritorijalne kohezije u Uniji,

                           —

                           o posebnim mjerama kojima se podupire djelovanje država članica usmjereno prema ostvarivanju ciljeva ubrzanja prilagodbe industrije strukturnim promjenama, poticanju okruženja pogodnog za inicijativu i razvoj poduzetnika, osobito malih i srednjih poduzetnika, širom Unije, poticanju okruženja pogodnog za suradnju među poduzetnicima, podupiranju boljeg iskorištavanja industrijskog potencijala politika inovacije, istraživanja i tehnološkog razvoja,

                           —

                           u području istraživanja i tehnološkog razvoja u obliku višegodišnjeg okvirnog programa kojim se određuju znanstveni i tehnološki ciljevi koje treba postići kroz aktivnosti Unije te utvrđuju odgovarajući prioriteti, opisuju te aktivnosti u općim crtama i utvrđuje najviši ukupni iznos i detaljna pravila financijskog sudjelovanja Unije u okvirnom programu te odgovarajuće udjele u svakoj predviđenoj aktivnosti,

                           —

                           u području prava državljana trećih zemalja koji zakonito borave u državi članici, uključujući i uvjete koji uređuju slobodu kretanja i boravka u drugim državama članicama EU-a,

                           —

                           za stvaranje europskih prava intelektualnog vlasništva kako bi osigurali ujednačenu zaštitu prava intelektualnog vlasništva u čitavoj Uniji te za uspostavu centraliziranih aranžmana na razini Unije u području ovlaštenja, koordinacije i nadzora,

                           —

                           za usklađivanje odredaba utvrđenih zakonom i drugim propisima u državama članicama koje se odnose na pokretanje i obavljanje djelatnosti kao samozaposlene osobe,

                           —

                           za određivanje kategorija potpore koju dodjeljuju države izuzete iz postupka predviđenog u članku 108. stavku 2. UFEU-a.

               (6)

               Zbog toga predložena građanska inicijativa, u mjeri u kojoj je njezin cilj da Komisija predloži pravne akte Unije radi provedbe Ugovorā kako se navodi u uvodnoj izjavi 4. točkama (a) do (e) i (h) do (k), ne izlazi očigledno iz okvira ovlasti Komisije da podnese prijedlog pravnog akta Unije radi provedbe Ugovorā u skladu s člankom 4. stavkom 2. točkom (b) Uredbe.

               (7)

               Pravni akt Unije radi provedbe Ugovorā ne može se donijeti radi jačanja položaja pripadnika nacionalnih manjina u Uniji kako bi se osiguralo da se pri izboru zastupnika Europskog parlamenta u obzir uzima njihova legitimna zabrinutost. Člankom 20. stavkom 2. UFEU-a propisuju se prava građana Unije. Ta prava uključuju pravo da glasuju i budu birani na izborima za Europski parlament u državi članici u kojoj imaju boravište, pod istim uvjetima kao i državljani te države. Člankom 25. UFEU-a predviđa se da na temelju izvješća Komisije Vijeće, odlučujući jednoglasno u skladu s posebnim zakonodavnim postupkom i uz prethodnu suglasnost Europskog parlamenta, može donijeti odredbe radi jačanja ili dopune prava navedenih u članku 20. stavku 2. UFEU-a. Međutim, prava koja se jačaju ili dopunjuju tim odredbama moraju se odnositi na države članice čiji državljanin nije dotični građanin Unije ili na institucije Unije. S druge strane, pravni akt koji se predviđa prijedlogom građanske inicijative pod nazivom „Minority SafePack – one million signatures for diversity in Europe” ne sadržava slične odredbe. U skladu s time njime bi se predviđala prava provediva u odnosu na državu članicu čiji je državljanin dotični građanin Unije. Stoga članak 25. i članak 20. stavak 2. UFEU-a ne mogu biti pravna osnova za donošenje pravnog akta Unije radi provedbe Ugovorā „radi jačanja položaja pripadnika nacionalnih manjina u Uniji kako bi se osiguralo da se pri izboru zastupnika Europskog parlamenta u obzir uzima njihova legitimna zabrinutost”. Budući da bi se pravni akt koji se predviđa prijedlogom građanske inicijative pod nazivom „Minority SafePack – one million signatures for diversity in Europe” odnosio u osnovi na odredbe potrebne za izbor zastupnika Europskog parlamenta neposrednim općim izborima, člankom 223. UFEU-a predviđa se da Europski parlament sastavlja prijedlog za utvrđivanje tih odredaba u skladu s jedinstvenim postupkom u svim državama članicama ili načelima koja su zajednička svim državama članicama. Stoga Komisija nije na temelju Ugovorā ovlaštena podnijeti prijedlog takvog akta.

               (8)

               Pravi akt Unije radi provedbe Ugovorā ne može se donijeti ni u pogledu djelotvornih mjera za suzbijanje diskriminacije i promicanje jednakog postupanja, uključujući nacionalne manjine, osobito revizijom postojećih direktiva Vijeća o jednakom postupanju. Iako su neovisno o svojem području djelovanja institucije Unije dužne poštovati „kulturnu i jezičnu raznolikost” u skladu s člankom 3. stavkom 3. UFEU-a i izbjegavati diskriminaciju na temelju pripadnosti nacionalnoj manjini u skladu s člankom 21. stavkom 1. Povelje o temeljnim pravima Europske unije, nijedna od tih odredbi ne predstavlja pravnu osnovu za bilo koje djelovanje institucija. Člankom 19. UFEU-a predviđa se da, ne dovodeći u pitanje ostale odredbe Ugovorā, Vijeće može u okviru nadležnosti koje su Ugovorima dodijeljene Uniji, odlučujući jednoglasno u skladu s posebnim zakonodavnim postupkom i uz prethodnu suglasnost Europskog parlamenta, poduzeti odgovarajuće radnje radi suzbijanja diskriminacije na temelju spola, rasnog ili etničkog podrijetla, vjere ili uvjerenja, invaliditeta, dobi ili spolne orijentacije. Međutim taj sveobuhvatan popis oblika diskriminacije ne uključuje pripadnost nacionalnoj manjini. Stoga članak 19. UFEU-a ne može biti pravna osnova za donošenje prijedloga pravnog akta Unije radi provedbe Ugovorā u pogledu „djelotvornih mjera za suzbijanje diskriminacije i promicanje jednakog postupanja, uključujući nacionalne manjine”.

               (9)

               Zbog toga predložena građanska inicijativa, u mjeri u kojoj je njezin cilj da Komisija predloži pravne akte Unije radi provedbe Ugovorā kako se navodi u uvodnoj izjavi 4. točkama (f) i (g), očigledno izlazi iz okvira ovlasti Komisije da podnese prijedlog pravnog akta Unije radi provedbe Ugovorā u skladu s člankom 4. stavkom 2. točkom (b) Uredbe.

               (10)

               Ugovorom o Europskoj uniji (UEU) jača se status građanina Unije i poboljšava daljnje demokratsko funkcioniranje Unije tako što se osigurava da, među ostalim, svaki građanin ima pravo na sudjelovanje u demokratskom životu Unije putem europske građanske inicijative.

               (11)

               U tu svrhu postupci i uvjeti potrebni za građansku inicijativu trebali bi biti jasni, jednostavni, prilagođeni korisnicima i proporcionalni vrsti građanske inicijative kako bi se njima potaknulo sudjelovanje građana, a Unija učinila dostupnijom.

               (12)

               Predloženu građansku inicijativu pod nazivom „Minority SafePack – one million signatures for diversity in Europe” trebalo bi stoga registrirati. Izjave o potpori za predloženu građansku inicijativu trebalo bi prikupiti u mjeri u kojoj je njezin cilj da Komisija predloži pravne akte Unije radi provedbe Ugovorā kako se navodi u uvodnoj izjavi 4. točkama (a) do (e) i (h) do (k).

         DONIJELA JE OVU ODLUKU:
   Članak 1.
   1.   Registrira se predložena građanska inicijativa pod nazivom „Minority SafePack – one million signatures for diversity in Europe”.
   2.   Izjave o potpori za predloženu građansku inicijativu mogu se prikupljati na temelju shvaćanja da je njezin cilj da Komisija predloži prijedloge:

               —

               preporuke Vijeća „o zaštiti i promicanju kulturne i jezične raznolikosti u Uniji”,

               —

               odluke ili uredbe Europskog parlamenta i Vijeća čiji je predmet „prilagodba programa financiranja kako bi postali dostupni malim regionalnim i manjinskim jezičnim zajednicama”,

               —

               odluke ili uredbe Europskog parlamenta i Vijeća čiji je predmet uspostava centra jezične raznolikosti kojim će se ojačati svijest o važnosti regionalnih i manjinskih jezika te promicati raznolikost na svim razinama, a koje će se uglavnom financirati sredstvima Europske unije,

               —

               uredbe o prilagodbi općih pravila koja se primjenjuju na zadatke, prioritetne ciljeve i ustroj strukturnih fondova na način da se u obzir uzme zaštita manjina i promicanje kulturne i jezične raznolikosti pod uvjetom da djelovanja koja se financiraju vode jačanju gospodarske, socijalne i teritorijalne kohezije u Uniji,

               —

               uredbe Europskog parlamenta i Vijeća čiji je predmet izmjena propisa koji se odnose na program „Obzor 2020.” radi poboljšanja istraživanje o dodanoj vrijednosti koju nacionalne manjine i kulturna i jezična raznolikosti mogu imati za društveni i gospodarski razvoj regija EU-a,

               —

               izmjene zakonodavstva EU-a kako bi se zajamčilo približno jednako postupanje prema osobama bez državljanstva i građanima Unije,

               —

               uredbe Europskog parlamenta i Vijeća radi uvođenja ujednačenog autorskog prava koje bi omogućilo da se cijelu Uniju smatra unutarnjim tržištem u području autorskih prava,

               —

               izmjene Direktive 2010/13/EU radi osiguranja slobode pružanja usluga i prijema audiovizualnih sadržaja u regijama u kojima nacionalne manjine borave,

               —

               uredbe ili odluke Vijeća u cilju skupnog izuzeća projekata kojima se promiču nacionalne manjine i njihova kultura iz postupka predviđenog člankom 108. stavkom 2. UFEU-a.

         Članak 2.
   Ova Odluka stupa na snagu 3. travnja 2017.
   Članak 3.
   Ova je Odluka upućena organizatorima (članovima građanskog odbora) predložene građanske inicijative pod nazivom „Minority SafePack – one million signatures for diversity in Europe” koju kao osobe za kontakt zastupaju Hans Heinrich HANSEN i Hunor KELEMEN.

      Sastavljeno u Bruxellesu, 29. ožujka 2017.

            Za Komisiju

         Frans TIMMERMANS

            Prvi potpredsjednik

      (1)  SL L 65, 11.3.2011., str. 1.

      (2)  Direktiva 2010/13/EU Europskog parlamenta i Vijeća od 10. ožujka 2010. o koordinaciji određenih odredaba utvrđenih zakonima i drugim propisima u državama članicama o pružanju audiovizualnih medijskih usluga (Direktiva o audiovizualnim medijskim uslugama) (SL L 95, 15.4.2010., str. 1.).


title: Odluka Vijeća (EU) 2015/1792 od 5. listopada 2015. o imenovanju pet španjolskih članova i pet španjolskih zamjenikâ članova Odbora regija

text:
               7.10.2015

               HR

               Službeni list Europske unije

               L 260/28

         ODLUKA VIJEĆA (EU) 2015/1792
   od 5. listopada 2015.
   o imenovanju pet španjolskih članova i pet španjolskih zamjenikâ članova Odbora regija
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 305.,
   uzimajući u obzir prijedlog španjolske vlade,
   budući da:

               (1)

               Vijeće je 26. siječnja, 5. veljače i 23. lipnja 2015. donijelo odluke (EU) 2015/116 (1), (EU) 2015/190 (2) i (EU) 2015/994 (3) o imenovanju članova i zamjenikâ članova Odbora regija za razdoblje od 26. siječnja 2015. do 25. siječnja 2020.

               (2)

               Mjesta pet članova Odbora regija postala su slobodna istekom mandata gđe Rite BARBERE NOLLE, gđe Yolande BARCINE ANGULO, gđe Maríe Dolores de COSPEDAL GARCÍE, g. Ignacia GONZÁLEZA GONZÁLEZA i g. Joséa Antonia MONAGA TERRAZE,

               (3)

               Mjesta pet zamjenikâ članova Odbora regija postala su slobodna istekom mandata g. Enriquea BARRASE SÁNCHEZA, g. Borje COROMINASA FISASA, gđe Terese GIMÉNEZ DELGADO DE TORRES, gđe Maríe Victorie PALAU TÁRREGE i g. Juana Luisa SÁNCHEZA DE MUNIÁINA LACASE,

         DONIJELO JE OVU ODLUKU:
   Članak 1.
   Sljedeće osobe imenuju se članovima Odbora regija do kraja tekućeg mandata, koji istječe 25. siječnja 2020.:

               —

               D.a Miren Uxue BARCOS BERRUEZO, Presidenta de la Comunidad Foral de Navarra

               —

               D.a Cristina CIFUENTES CUENCAS, Presidenta de la Comunidad de Madrid

               —

               D. Guillermo FERNÁNDEZ VARA, Presidente de la Junta de Extremadura

               —

               D. Emiliano GARCÍA-PAGE SÁNCHEZ, Presidente de la Junta de Comunidades de Castilla-La Mancha

               —

               D. Ximo PUIG I FERRER, Presidente de la Generalidad Valenciana

         Članak 2.
   Sljedeće osobe imenuju se zamjenicima članova Odbora regija do kraja tekućeg mandata, koji istječe 25. siječnja 2020.:

               —

               Dña Rosa BALAS TORRES, Directora General de Acción Exterior de la Junta de Extremadura

               —

               Dña. Elena CEBRIÁN CALVO, Consejera de Agricultura, Medio Ambiente, Cambio Climático y Desarrollo Rural de la Generalidad Valenciana

               —

               D. Cruz FERNÁNDEZ MARISCAL, Director General de Relaciones Institucionales y Asuntos Europeos de la Vicepresidencia de la Junta de Comunidades de Castilla-La Mancha

               —

               D.a Yolanda IBARROLA DE LA FUENTE, Directora General de Asuntos Europeos y Cooperación con el Estado de la Comunidad Autónoma de Madrid

               —

               D.a Ana OLLO HUALDE, Consejera de Relaciones Ciudadanas e Institucionales

         Članak 3.
   Ova Odluka stupa na snagu na dan donošenja.

      Sastavljeno u Luxembourgu 5. listopada 2015.

            Za Vijeće

            Predsjednik

         N. SCHMIT

      (1)  SL L 20, 27.1.2015., str. 42.

      (2)  SL L 31, 7.2.2015., str. 25.

      (3)  SL L 159, 25.6.2015., str. 70.